Pesta Regatta Lepa: Simbolik Perayaan Masyarakat Bajau

Untuk mendapatkan maklumat terkini, ikuti kami melalui Telegram

Tong Talun adalah nama asal bagi daerah Semporna yang bererti hujung hutan dalam istilah suku kaum Bajau. Orang yang bertanggungjawab menamakan Tong Talun ialah Panglima Udang, Panglima Sallenghani dan Panglima Sakti dari keturunan Bajau Kubang. Hal ini disebabkan pada masa itu, daerah Semporna diliputi atau diselubungi oleh hutan belantara pada awal penemuannya.

Kemudian Tong Talun telah ditukar nama sebagai Semporna yang membawa pengertian tempat yang aman atau damai hinggalah sekarang. Pada masa dahulu, daerah Semporna berada di bawah jajahan takluk Kesultanan Sulu. Jajahan takluknya meliputi sebahagian Filipina (sebelah selatan) dan Borneo Utara. Pada tahun 1876, kawasan yang dikenali dengan nama Borneo Utara telah diperintah oleh syarikat dari British, iaitu North Borneo Chartered Company (NBCC) yang dimiliki sepenuhnya oleh kerajaan British. Sejak itu, Sultan Sulu telah menyerahkan Sabah untuk selama-lamanya dan berkekalan kepada NBCC sebagai wilayah kuasa urus tadbir mereka.

Umum mengetahui bahawa daerah Semporna merupakan antara daerah yang terkenal dengan industri pelancongan di negeri Sabah. Satu daripada tarikan yang terdapat dalam daerah tersebut merupakan pesta air atau lebih dikenali sebagai pesta Regatta Lepa dalam kalangan masyarakatnya.

Pesta Regatta Lepa merupakan salah satu pesta tradisional bagi suku kaum Bajau di Semporna, Sabah. Pesta Regatta Lepa umpama perayaan tahunan bagi masyarakat Bajau di daerah Semporna sejak tahun 1994. Perkataan “Lepa” bermaksud bot atau perahu yang digunakan oleh suku kaum Bajau dalam kehidupan seharian.

Oleh hal yang demikian, Regatta Lepa ialah festival perahu tahunan yang diadakan pada setiap tahun dalam bulan April yang bertujuan untuk memperkenalkan dan mempromosikan adat, kesenian dan kebudayaan suku kaum Bajau di daerah Semporna. Lazimnya, “Sambulayang” yang merupakan bendera atau panji akan dipasang di sepanjang jalan raya dan perahu bagi menandakan ketibaan sambutan festival Regatta Lepa.

Secara umumnya, perayaan ini akan berlangsung selama tiga hari dan terbahagi kepada dua acara, iaitu acara darat dan acara laut. Acara darat kebiasaannya melibatkan acara pemilihan ratu lepa, karnival, pelbagai reruai jualan serta pameran seni dan budaya, manakala acara laut pula melibatkan perarakan perahu lepa yang penuh dengan pelbagai hiasan.

Acara perarakan perahu lepa diadakan bagi memilih lepa yang dihias paling cantik. Pemenang akan berpeluang membawa pulang hadiah berupa wang tunai, bot laju, alat ganti bot, trofi dan sijil. Kebiasaannya, pemenang dipilih berdasarkan hiasan “sambulayang”, persembahan tarian igal-igal yang diiringi dengan alunan muzik tradisional seperti gong, kulintangan dan tambul yang merupakan alat muzik tradisional turun-temurun kaum Bajau.

Acara pertandingan pemilihan ratu lepa pula kebiasaannya dilakukan sebelum pesta tersebut bermula dan hanya 10 orang calon yang layak akan mengikuti pertandingan tersebut. Calon mestilah berasal daripada suku kaum Bajau dan mempunyai kelengkapan baju tradisional masyarakat Bajau, iaitu baju igal-igal yang terdiri daripada baju Ala Bimbang.

Di samping itu, calon akan dinilai berdasarkan keaslian “keigalan”, iaitu lenggok badan penari yang lemah-gemalai serta perlu mengetahui pelbagai titik tarian igal-igal seperti titik tarirai, titik limbayan, titik tabawan dan sebagainya. Selain itu, calon juga mestilah mempunyai personaliti yang menarik dan tahap komunikasi yang baik. Hal ini dikatakan demikian kerana calon yang dipilih akan menjadi model promosi dan pemasaran bagi memperkenalkan keunikan masyarakat Bajau di daerah Semporna. Tambahan lagi, calon yang terpilih akan mengikuti pelbagai latihan secara berterusan sebelum malam kemuncak lepa.

Bagi aspek pakaian pula, calon wajib mengetahui nama setiap pakaian dan perhiasan dalam pakaian tersebut. Pakaian tradisional masyarakat Bajau kebiasaannya dilengkapi dengan gandi (mahkota), janggai atau salung (sarung kuku), kambot (tali pinggang) dan sebagainya. Pakaian tradisional bagi perempuan kebiasaannya diperbuat daripada kain baldu yang dihiasi dengan manik dan dibentuk dengan pelbagai corak dan hiasan yang lain.

Terdapat empat warna asli yang selalu digunakan untuk membuat pakaian tradisional masyarakat Bajau seperti warna emas, hitam, hijau dan biru. Jelaslah bahawa festival ini membolehkan para pelancong dari luar mahupun dalam negara dapat melihat keunikan dan perincian baju tradisional masyarakat Bajau.

Selain daripada festival Regatta Lepa, pakaian tradisional masyarakat Bajau turut digunakan dalam majlis perkahwinan dan majlis keramaian. Hal ini dikatakan demikian kerana raja sehari akan menggayakan pakaian ini di samping mempersembahkan tarian igal-igal sebagai sembah tamu kepada para tetamu yang hadir ke majlis tersebut.

Yang uniknya, raja sehari akan “disabot” atau tetamu akan menyelitkan duit pada jari pengantin. Aktiviti “sabot” merupakan satu kewajipan bagi masyarakat Bajau. Individu yang datang dan mempersembahkan tarian igal-igal juga akan menerima sabot tidak kira daripada pihak keluarga pengantin mahupun tetamu yang hadir memeriahkan majlis tersebut sebagai tanda terima kasih.

Namun begitu, pemakaian gandi tidak wujud sama sekali pada awalnya. Hal ini dikatakan demikian kerana masyarakat Bajau pada zaman dahulu hanya memakai lilitan sarung di atas kepala. Majoriti cara berpakaian masyarakat Bajau pada zaman ini telah diubah suai dan dimodenkan mengikut peredaran zaman. Oleh hal yang demikian, calon yang mengikuti festival tersebut juga akan dinilai berdasarkan keaslian baju igal-igal. Hal ini bagi memastikan keaslian baju tradisi masyarakat Bajau masih dapat dikekalkan sekali gus dapat dipamerkan pada generasi yang akan datang.

Kesimpulannya, masyarakat Bajau di Semporna kaya dengan pelbagai perayaan, adat dan budaya yang masih diamalkan oleh semua kaum. Keunikan yang terdapat pada pesta Regatta Lepa juga mampu menarik kedatangan pelancong dari dalam dan luar negara. Oleh hal yang demikian, masyarakat seharusnya memelihara adat dan tradisi sesebuah kaum agar tidak hilang ditelan arus zaman.

Semua budaya yang terdapat dalam masyarakat Malaysia sama ada dari segi kesenian, muzik, adat resam, kepercayaan, bahasa dan sebagainya haruslah dikekalkan selagi tidak bercanggah dengan kepercayaan agama untuk tatapan generasi yang akan datang. Hal ini bagi memastikan mereka dapat mengetahui dan mempelajari budaya yang telah diamalkan oleh nenek moyang mereka. Tuntasnya, peranan dan kerjasama semua pihak amat diperlukan agar segala usaha yang dilakukan dapat membuahkan hasil yang bermanfaat dan berguna untuk pembangunan diri, masyarakat dan keluarga.


Generasi Muda Melestarikan Teras Seni dan Budaya

Untuk mendapatkan maklumat terkini, ikuti kami melalui Telegram

Ayer Keroh – “Kanak-kanak ialah penerus legasi. Jika kita tidak mengembangkan minat dalam kalangan kanak-kanak, mereka akan menjadi orang dewasa yang tidak terdedah pada seni budaya mereka sendiri dan akan cenderung pada budaya lain seperti ‘gadget’ dan sebagainya. Seni budaya kita terpinggir kerana kita tidak memberikan jiwa seni sejak dari peringkat akar umbi. Akar umbi ini pula tidak terhad pada golongan orang Melayu sahaja, bahkan golongan Cina, India, Iban dan lain-lain.”

Begitulah yang dinyatakan oleh Timbalan Ketua Pengarah, Kebudayaan dan Kesenian, Jabatan Kebudayaan dan Kesenian Negara (JKKN), Encik Rosnan Nordin apabila ditanya tentang sebab kanak-kanak menjadi tunjang bagi Kem Kesenian Kanak-kanak Kebangsaan 2022 yang sedang berlangsung kini di Kompleks JKKN Melaka.

Kem kesenian pada kali ini memberikan fokus kepada empat cabang seni, iaitu tari, muzik, teater dan permainan tradisional gasing. Sepanjang kem berlangsung, para peserta menjalani pelbagai jenis kelas latihan. Antaranya termasuklah kelas latihan tarian rakyat; kelas muzik gamelan dan cak lempong; kelas teater dan liga gasing. Para peserta juga diberikan motivasi dan panduan yang berkaitan dengan bidang seni melalui sesi perkongsian bersama-sama beberapa selebriti pendidik seperti Cikgu Zack Kirana dan Cikgu Norliza Md. Yamin.

Kem tersebut mengumpulkan 233 orang kanak-kanak dan remaja yang berusia daripada 10 tahun hingga 17 tahun melalui Kelab Tunas Budaya dan Giat Budaya dari seluruh Malaysia. Kem Kesenian Kanak-kanak 2022 yang dianjurkan oleh JKKN buat julung-julung kali ini telah membuka tirainya pada 19 Disember 2022 dan akan berakhir pada 24 Disember 2022.

Harapan kami ialah agar para peserta dapat menggunakan ilmu yang diterima sepanjang kem ini untuk dijadikan sebagai panduan pembentukan diri dan sahsiah kerana seni budaya ini penuh dengan nilai-nilainya tersendiri. Diharapkan mereka boleh menjadi kesinambungan kepada warisan negara kita.

Sementara itu, Penolong Pengarah Bahagian Bimbingan Seni Budaya JKKN, Encik Mohammad Husri Morni berkata para peserta menunjukkan keterujaan dan memberikan maklum balas yang sangat positif sepanjang kem berlangsung.

“Para peserta kelihatan begitu bersemangat sekali. Sebenarnya, terdapat peserta daripada negeri Kelantan dan Terengganu yang terkandas akibat banjir di sana. Walau bagaimanapun, berbekalkan harapan dan tekad, mereka berjaya menyertai kem ini pada hari kedua selepas banjir reda di kawasan mereka,“ ujar beliau.

Menurut beliau lagi, para peserta yang terpilih bagi kem ini merupakan pelajar yang cemerlang dan sememangnya telah mempunyai kemahiran asas. Mereka sering melibatkan diri dalam program kesenian pada peringkat sekolah. Latihan yang diterima daripada tenaga pengajar yang hebat adalah untuk mengembangkan pengetahuan di samping memantapkan kemahiran asas mereka.

Qabella Hurul Aini Muhammad Fakharuddin atau lebih mesra dipanggil Bella, 14 tahun, peserta kem bagi bidang tarian menyatakan kegirangannya kerana dapat menyertai Kem Kesenian Kanak-kanak 2022 ini. Tambahnya, kem tersebut memberikan peluang kepadanya untuk mempelajari perkara baharu dan lebih terperinci terutamanya dalam tarian istana. Manakala, tiga orang lagi peserta, iaitu Muhammad Saifullah Azahari Mohamad Ridzuan (gasing), Muhammad Alif Mukhriz Rosli (bidang muzik) dan Ratna Ashikin Atajudin (bidang teater), masing-masing menyatakan kegembiraan mereka kerana dapat berkenalan dengan rakan baharu dan berharap untuk menyertai kem seperti ini lagi pada masa akan datang.

Kem Kesenian Kanak-kanak Kebangsaan 2022 akan menemui kemuncaknya pada malam ini dengan Konsert Apresiasi yang akan menampilkan persembahan khas daripada para peserta. Para peserta akan memperlihat kemahiran dan teknik yang telah mereka pelajari sepanjang kem ini berlangsung. Konsert Apresiasi ini akan dihadiri oleh Yang di-Pertua negeri Melaka, Tun Seri Setia Dr. Haji Mohd Ali Mohd Rustam dan Ketua Pengarah JKKN, Tuan Haji Mesran Mohd Yusop.


Orang Asli di Persada Antarabangsa: Melakar Sejarah di Bumi Bukit Kepong

Muar – Program “Orang Asli di Persada Antarabangsa” buat julung-julung kalinya diadakan sebagai salah satu tugasan para pelajar jurusan Bahasa Melayu untuk Komunikasi Antarabangsa, Universiti Islam Antarabangsa Malaysia (UIAM), Pagoh bagi subjek BMCO 2104 Perhubungan Antarabangsa. Program yang dianjurkan pada 22 Disember 2022 di Kampung Orang Asli Bukit Panjang, Bukit Kepong, Muar, Johor ini merupakan salah satu bentuk kolaborasi bagi subjek tersebut bersama-sama subjek SCSH 2163 Usrah in Action Seksyen 511 dan 513 (Tirkah Rimba & Play to Read Love to Read). Selain itu, Jabatan Kemajuan Orang Asli (JAKOA) Negeri Johor turut bekerjasama dalam menjayakan program ini.

Terdapat pelbagai aktiviti yang dijalankan sepanjang program ini berlangsung. Antaranya termasuklah Pameran Orang Asli di luar negara, pertandingan Sumpit dan Kercang, pertandingan mewarna dan banyak lagi. Yang menariknya, pameran Orang Asli di luar negara memaparkan pelbagai budaya dan warisan yang unik bagi suku Aborigin di Australia, Papua di Indonesia, Lumad, Igorot dan Mangyan di Filipina, Asaro di Papua New Guinea, Inuit dan Metis di Kanada serta suku Maori di New Zealand.

Objektif yang disasarkan sepanjang program ini adalah supaya para pelajar dan pengunjung dapat menghayati sejarah dan budaya Orang Asli di seluruh persada antarabangsa. Hal ini merupakan salah satu usaha untuk menjalinkan hubungan bersama-sama masyarakat terutamanya antara pelajar dengan Orang Asli. Pengalaman yang telah ditimba oleh para pelajar yang menyertai program ini merupakan suatu pendedahan yang amat besar pengertiannya bagi membentuk mereka menjadi individu yang dewasa dan matang dari segi pemikiran, penampilan dan keperibadian.

Majlis perasmian penutupan disempurnakan oleh Timbalan Pengarah JAKOA Negeri Johor, Puan Nor Azlen Hashim dengan diiringi oleh Puan Noraini Ali, Pegawai JAKOA Daerah Tangkak/Muar, Dr. Mohamad Suhaizi Suhaimi, Penasihat Program dan Dr. Samshul Amry Abdul Latif, Timbalan Dekan Pascasiswazah dan Penyelidikan Bertanggungjawab, UIAM Pagoh.

“Pameran yang dianjurkan ini membuka mata para pengunjung bahawa Orang Asli bukan sahaja berada di Malaysia, namun turut berkembang di luar negara dengan adat dan budaya masing-masing yang unik,” ujar Puan Nor Azlen Hashim semasa menyampaikan ucapan perasmian bagi program ini.

Para pelajar selaku komiti jawatankuasa turut menunjukkan komitmen yang padu dalam menjayakan program ini berikutan acara ini mampu mendedahkan kepada mereka tentang budaya Orang Asli yang perlu dimartabatkan agar tidak pupus ditelan arus zaman.

Acara tamat pada jam 12.30 tengah hari dengan penyampaian hadiah bagi pelbagai kategori yang dipertandingkan. Diharapkan agar usaha murni seperti ini dapat diteruskan di samping menjamin kemandirian warisan Orang Asli agar terus terpelihara bagi generasi akan datang.


Langkawi dari Sudut Sejarah

Untuk mendapatkan maklumat terkini, ikuti kami melalui Telegram

Langkawi – Pada tanggal 22 Disember 2022 telah diadakan bicara Pengkisahan Sejarah Langkawi di Auditorium Lembaga Pembangunan Langkawi (LADA), Langkawi, Kedah. Majlis dimulakan dengan ucapan alu-aluan dan penghargaan oleh Pengurus Bahagian Pelancongan LADA, Dr. Azmil Munif Mohd Bukhari.

Dalam ucapan tersebut, beliau menyatakan tentang kepentingan penduduk Langkawi mempelajari dan mengetahui sejarah sendiri dan begitu juga kepada para penggiat industri pelancongan di Langkawi, terutamanya para pemandu pelancong yang boleh menyampaikan dan menyebarkan maklumat berkaitan sejarah Langkawi secara holistik kepada para pelancong sama ada dari dalam atau luar negara.

Dalam ucapan Dr. Ibrahim Bakar selaku Pengerusi Persatuan Sejarah Malaysia Cawangan Kedah (PSMCK), beliau memulakan bicara menerusi pengkisahan bertajuk Kronologi Sejarah Langkawi. Menurut beliau, sejarah Langkawi sudah semestinya tidak dapat dipisahkan dengan sejarah negeri Kedah. Oleh hal yang demikian, teks Hikayat Merong Mahawangsa dan Al-Tarikh Salasilah Negeri Kedah perlu dijadikan antara bahan rujukan utama. Secara sepintas lalu, beliau turut membawa para hadirin menelusuri sejarah Langkawi sejak era praIslam, zaman pemerintahan kerajaan Islam hinggalah abad ke-20 berdasarkan pembuktian mengikut catatan rekod sejarah, penemuan artifak serta mata wang.

Pengarang Kehormat Persatuan Sejarah Malaysia, Profesor Emeritus Datuk Dr. Abdullah Zakaria Ghazali pula menyampaikan bicara bertajuk Tokoh Pahlawan Hebat Langkawi. Tajuk tersebut membuka ruang untuk beliau mengetengahkan tokoh pahlawan penting dari Langkawi sewaktu meletusnya Perang Musuh Bisik yang berlangsung pada tahun 1821 hingga tahun 1876, iaitu Wan Muhammad Ali.

Wan Muhammad Ali dengan gelaran Datuk Kerma Jaya merupakan Laksamana Angkatan Tentera Laut Kedah dan telah berperang dengan hebat menentang Siam dan Syarikat Hindia Timur Inggeris (SHTI). Profesor Emeritus Datuk Dr. Abdullah turut menyatakan hasrat dan impiannya agar sebuah muzium berkaitan sejarah Langkawi dapat dibina bagi memberikan kemudahan kepada para pelancong untuk mengetahui, mengikuti dan memahami sejarah awal pulau pelancongan tersebut.

Seterusnya, Naib Presiden Kesatuan Antarabangsa Sains Prasejarah dan Protosejarah untuk Asia Tenggara, Profesor Dato’ Dr. Mohd Mokhtar Saidin membawa para hadirin menelusuri sejarah awal Langkawi, iaitu sejak era prasejarah. Beliau membicarakan tajuk Geologi Langkawi dengan mengemukakan bukti-bukti penemuan fosil dan bentuk batuan yang ada di Langkawi berdasarkan era-era tertentu. Kajiannya amat menyeluruh dan turut memfokuskan kepada beberapa lokasi tumpuan di Langkawi seperti Gua Cherita, Pulau Anak Tikus, Gunung Machinchang dan Bukit Tanjung Mali sejak era tahun 1980-an yang semuanya kini merupakan geotapak Langkawi UNESCO Global Geopark.

Di samping itu, ahli Persatuan Sejarah Malaysia Cawangan Kedah, Encik Muhammad Izzat Md Isa turut membicarakan topik yang bertajuk Jikey – Kesenian Termasyhur di Langkawi. Jikey merupakan teater tradisional Melayu yang wujud dan berkembang di sekitar wilayah selatan Thailand dan wilayah utara Malaysia. Encik Muhammad Izzat menyatakan kepada para hadirin bahawa negeri-negeri Melayu tidak hanya terbatas hingga Perlis, sebaliknya hingga ke Ranong, yakni di perbatasan Segenting Kra.

Di Langkawi, jikey dikesan telah wujud sebelum Perang Dunia Kedua lagi dan mendapat sambutan hangat pada sekitar tahun 1960-an. Hal ini dibuktikan dengan kewujudan banyak kumpulan jikey pada masa itu. Kini, seni persembahan jikey masih diperjuangkan lagi kelangsungannya.

Seramai 210 orang hadir bagi mengikuti majlis ini yang terdiri daripada golongan pentadbir, penjawat awam, peminat sejarah, pemain industri pelancongan dan pelajar. Para hadirin turut dihiburkan dengan persembahan muzik dan nyanyian lagu-lagu tradisional oleh kumpulan Keluarga Angkatan Budi Seni (KABUS) dari Kota Mahsuri pada setiap sesi acara bicara. Majlis ini merupakan sebahagian daripada Program Geopark Bicara Ilmu dan dianjurkan oleh Lembaga Pembangunan Langkawi dan Persatuan Sejarah Malaysia Cawangan Kedah (PSMCK).


Thali dalam Budaya Masyarakat India

Perkahwinan bermaksud hubungan yang terikat antara seorang lelaki (suami) dengan seorang perempuan (isteri) yang diiktiraf oleh pihak berkuasa (sivil) atau diikat oleh kepercayaan agama bagi pasangan tersebut. Kita mengetahui bahawa setiap lapisan masyarakat mengamalkan upacara perkahwinan dalam kehidupan mereka berdasarkan kepercayaan anutan agama masing-masing.

Dalam kepercayaan agama Hindu, perkahwinan secara tradisi merupakan satu kedudukan monogami (suami berkahwin satu isteri). Upacara penting dalam perkahwinan kaum India adalah apabila pengantin lelaki mengikat thali pada leher pengantin perempuan. Upacara tersebut menandakan kedua-dua mereka telah berkahwin secara sah serta melayakkan mereka untuk digelar sebagai pasangan suami-isteri.

Pada zaman Sangam (tempoh sejarah purba Tamil Nadu, Kerala dan bahagian Sri Lanka yang pada masa itu dikenali sebagai Tamilagam yang merangkumi abad ke-6 Sebelum Masihi hingga abad ke-3 Masihi), thali dirujuk sebagai “Puthunaan”. Thali juga dipanggil sebagai taali, mangala sutra atau mangalyam oleh masyarakat India yang berbilang etnik.

Secara tradisi, thali merupakan seutas tali yang disalut dengan kunyit yang diikat pada leher pengantin perempuan oleh pengantin lelaki dalam upacara perkahwinan. Warna kuning daripada kunyit yang disapukan pada thali tersebut melambangkan tanda kesucian.

Thali memainkan peranan sebagai simbol identiti bagi seorang wanita. Dalam kalangan masyarakat India, satu daripada cara untuk memastikan seorang wanita itu sudah bersuami atau masih bujang adalah dengan melihat dahi, leher atau kakinya. Tanda seorang wanita itu sudah berkahwin jika dia memakai thali, minji (cincin kaki yang disarungkan pada jari kaki (jari kedua pada kedua-dua kaki) dan meletakkan bindi merah pada dahi.

Meneliti asal usul nama thali, pada zaman dahulu, pengantin lelaki pernah mengikat benda yang sama yang diperbuat daripada daun palma yang dikenali sebagai “Taalam Panai” (Panai bermaksud daun palma) pada leher pengantin perempuan. Oleh sebab thali yang diperbuat daripada daun palma mudah putus dan rosak, maka thali logam digunakan untuk menggantikan taalam panai kerana lebih tahan.

Seterusnya, potraali, iaitu thali yang diperbuat daripada emas turut dihasilkan. Identiti sebenar thali bukan terletak sepenuhnya pada penghasilannya daripada emas, sebaliknya pada kunyit hidup yang diikat dengan tali juga merupakan thali.

Pada masa kini, kebanyakan wanita berbangsa India cenderung menggunakan rantai emas untuk menggantikan identiti thali. Loket yang dipakai pada thali juga berbeza mengikut keturunan masyarakat India, Malayali, dan Telugu. Di samping itu, thali juga berbeza berdasarkan kepercayaan agama. Golongan yang beragama Hindu menggunakan thali yang berbeza dengan golongan yang beragama Kristian.

Selain itu, terdapat juga thali yang diukir berdasarkan generasi secara turun-temurun. Berdasarkan adat dan tradisi penganut Hindu, kebiasaannya anak lelaki akan meminta tukang emas untuk menyediakan thali yang serupa seperti yang digunakan oleh ibunya untuk dipakai oleh bakal isterinya.

Thali akan ditempah dalam tempoh tiga atau lima hari sebelum majlis perkahwinan berlangsung dan hanya wanita yang telah berkahwin sahaja boleh pergi ke kedai emas untuk mengambil thali yang telah siap dihasilkan serta membawanya pulang ke rumah pengantin lelaki. Thali tersebut akan diberkati oleh Tuhan sebelum dibawa ke lokasi majlis perkahwinan berlangsung.

Menurut kitab Shastra, pengantin lelaki akan mengikat thali pada leher pengantin perempuan sebagai tanda agar semua orang mengetahui bahawa anak lelaki pasangan tertentu dan anak perempuan pasangan tertentu akan berkahwin pada hari dan masa tertentu di hadapan khalayak dengan persetujuan dan restu orang tertentu. Dalam tradisi perkahwinan agama Hindu, sari perkahwinan pengantin perempuan akan diberikan oleh pihak pengantin lelaki semasa majlis tersebut berlangsung.

Pada sesi subamukurtha pada hari perkahwinan, pengantin perempuan dengan memakai sari koorai (sari sutera tradisional Kanchipuram yang berwarna merah dengan hiasan benang emas dan manik yang cantik) akan duduk di sebelah kanan pengantin lelaki. Selepas selesai semua adat sebelum perkahwinan, pengantin lelaki akan bangun menuju ke sebelah kanan pengantin perempuan dan akan berdiri menghadap utara dengan memegang thali yang direstui oleh orang tua.

Seterusnya, mantera māṅkalyam tantunānē namajīvaṉa hētunā kaṇṭē pattāmi supukē cañjivacaratacam akan dibaca oleh sami dengan lantunan kettimelam serta taburan bunga sebagai tanda restu oleh para hadirin. Kemudian pengantin lelaki akan berpusing dan berdiri ke arah barat serta mengikat thali pada leher pengantin perempuan.

Selagi suaminya masih hidup, maka isteri itu hendaklah sentiasa memakai thali. Oleh sebab itu, thali dianggap sebagai satu daripada ikon budaya masyarakat India. Thali juga mempunyai signifikannya yang tersendiri. Thali yang dipakai dan terletak pada dada akan bersentuhan dengan jantung secara tidak bersemuka. Keadaan tersebut secara tidak langsung berfungsi seperti akupunktur dalam perubatan Cina.

Sehubungan dengan itu, thali bukan sahaja menjadi identiti bagi seorang wanita yang sudah berkahwin dalam masyarakat India, bahkan thali juga menjadi lambang kekuatan bagi wanita tersebut. Ikon budaya seperti thali tidak muncul tanpa sebab. Oleh hal yang demikian, budaya memakai thali perlu dilestarikan agar diketahui oleh generasi baharu dan tidak lenyap ditelan arus perubahan zaman yang semakin moden.


Mengayakan Bahasa Melayu dengan Meraikan Dialek

Untuk mendapatkan maklumat terkini, ikuti kami melalui Telegram

JOHOR − Malaysia sememangnya terkenal dengan kepelbagaian budaya, sejarah dan masyarakat yang berbilang kaum. Selain kaya dari segi etnik, budaya, makanan dan tempat menarik, Malaysia turut dikenali dengan bahasanya. Loghat ataupun dialek pula merupakan satu warisan bahasa bagi sesuatu tempat.

Dialek Johor misalnya memang unik. Jika anda bukan orang Johor, mungkin anda akan berkata bahawa orang Johor menggunakan bahasa Melayu yang sebenar. Tiada loghat seperti negeri Kelantan, Kedah, Penang, Perak dan sebagainya. Namun begitu, jika anda mengenali orang Johor, anda akan berjumpa dengan perkataan yang membuatkan anda pelik mendengarnya.

Terdapat 10 daerah di dalam negeri Johor, seperti daerah Johor Bahru, Segamat, Tangkak, Kulai, Kota Tinggi, Mersing dan sebagainya. Yang sebenarnya, bahasa orang Johor tidak banyak dialek yang sukar difahami. Hal ini disebabkan oleh bahasa dari Johor-Riau ini lebih kurang sama dengan bahasa Melayu. Namun begitu, ada juga dialek daerah yang lebih halus seperti dari daerah Muar, Segamat, Batu Pahat, Sungai Rengit, dan Kuala Sedeli, yang mempunyai dialeknya tersendiri. Ini tidak termasuk dialek daripada bangsa lain seperti Jawa, Banjar, Bugis dan sebagainya.

Contoh dialek dialek Johor-Riau ialah perkatan “saye“ (saya), “kite“ (kita), “mereke“ (mereka), “hambe“ (hamba) dan “bole“ (bola), “air tawa“ (air tawar), “bak“ (bawa), “bandor“ (bandar), “belajor“ (belajar) dan sebagainya. Sebutan atau pertukaran kod ini berlaku kerana kebiasaaan atau kelaziman pertuturan oleh rakyat Johor.

“Dialek dengan bahasa dan dialek dengan budi sebenarnya ialah khazanah yang sangat perlu kita pelihara dan ketengahkan semula dalam masyarakat. Pada tahun 1819 dahulu, Munsyi Abdullah dikatakan pernah mengajar bahasa Melayu kepada Stamford Raffles, untuk membolehkan pentadbir Inggeris berinteksi dengan masyarakat Melayu pada ketika itu. Beliau ada mengungkapkan tentang orang Melayu yang bersikap tidak mengendahkan bahasa Melayu.”

“Semakin kita berkembang ke era teknologi, maka akan berlakunya migrasi atau perpindahan penggunaan dialek dalam kalangan masyarakat ke tempat-tempat lain. Oleh itu, usaha untuk menggiatkan dan mempopularkan dialek perlu dilaksanakan oleh masyarakat ke arah meraikan kepelbagaian dialek Johor khususnya kepada masyarakat luar Johor. Di samping itu, tahap kebanggaan terhadap dialek perlu ditanam dalam diri kita sendiri. Jangan kita hilangkan bahasa kerana bangsa kita akan turut hilang. Masyarakat perlu meraikan dialek kerana itulah yang menjadikan kita sebuah bangsa yang utuh. Sekiranya masyarakat boleh menguasai semua bentuk warisan bahasa seperti loghat, bahasa slanga, bahasa sukuan, dan dialek, maka alangkah kayanya bahasa kita, iaitu bahasa Melayu.”

Demikianlah penerangan oleh Tuan Haji Mohd. Noor Abdullah (Munsyi Dewan) dalam Rancangan Dialek Kita: Warisan Dialek Johor menerusi di Studio Siaran Langsung Media Sosial DBP pada pukul 3.00 petang tadi.


Budaya dan Sejarah Permainan Video World Cup

Budaya permainan video ialah subkultur media baharu yang terbentuk oleh sekumpulan pemain video di seluruh dunia. Memandangkan permainan video telah meningkat secara eksponen dalam populariti dari semasa ke semasa, maka ia mempunyai pengaruh yang cukup ketara dalam kalangan masyarakat sehingga dianggap sebagai satu daripada budaya popular mutakhir ini.

Budaya permainan video juga telah berkembang sejajar dengan perkembangan teknologi Internet dan peranti mudah alih. Budaya permainan video ini tercetus apabila minat pemain terhadap sesuatu permainan itu dihubungkan dalam kumpulan sosial dan minat itu dikongsi antara mereka. Dengan teknologi yang terkini, permainan video menjadi lebih sosial apabila keupayaan ramai pemain meningkat dalam talian. Pada masa ini, permainan video bukan sahaja dianggap sebagai satu bentuk hiburan, sebaliknya lebih jauh daripada itu dengan menjadi satu tren pemasaran, persaingan dan menjadi cabang dalam industri sukan yang dikenali sebagai sukan elektronik yang kini diterima secara meluas di seluruh dunia.

Salah satu permainan video yang sangat popular di seluruh dunia ialah FIFA World Cup yang merujuk kepada pertandingan bola sepak yang disertai oleh pasukan-pasukan negara yang layak ke pusingan akhir piala dunia bola sepak. FIFA selaku penganjur dan pemegang hak kejohanan bola sepak World Cup telah melesenkan permainan video FIFA World Cup sejak tahun 1986 dengan penerima lesen yang pertama ialah U.S Gold. Electronic Arts (EA) menerusi EA Sports menjadi pemegang lesen tunggal permainan video FIFA World Cup hingga ke hari ini sejak memperolehinya pada tahun 1997.

U.S Gold bukanlah syarikat yang berpangkalan di Amerika Syarikat, sebaliknya merupakan syarikat penerbit permainan video British yang berpangkalan di Witton, Birmingham, England. U.S Gold diasaskan pada tahun 1984 oleh Geoff dan Anne Brown untuk memenuhi objektif firma pengedarnya, iaitu CentreSoft yang kedua-duanya menjadi sebahagian daripada Woodward Brown Holdings yang kemudian dijenamakan semula menjadi CentreGold. Tujuan utama syarikat itu ditubuhkan adalah untuk menerbitkan permainan video yang diimport dari Amerika Syarikat dan kemudian menjualnya dengan harga yang lebih rendah di Eropah terutamanya United Kingdom.

U.S Gold mengeluarkan permainan video World Cup buat julung-julung kalinya sempena edisi 1986 yang berlangsung di Mexico. Permainan video tersebut boleh dimainkan menerusi komputer model Commodore 64, ZX Spectrum dan Amstrad CPC. Permainan video tersebut dikatakan telah dibangunkan oleh Artic namun bukanlah permainan rasmi untuk World Cup edisi Mexico 86. Disebabkan kesuntukan masa, U.S Gold kemudiannya memutuskan untuk memperolehi hak permainan video tersebut daripada Artic dan melakukan penyesuaian agar dapat diselaraskan dengan kejohanan World Cup Mexico 86.

Bagi kejohanan Piala Dunia 1990 yang berlangsung di Itali, Virgin Mastertronic telah mendapat lesen untuk mengeluarkan permainan komputer yang boleh dimainkan menerusi model Amiga, Amstrad CPC, Atari ST, Commodore 64, DOS dan ZX Spectrum. Seperti mana permainan video World Cup versi 1986, permainan ini sebenarnya adalah permainan yang diolah semula daripada versi World Trophy Soccer. Permainan ini dipersembahkan dalam pandangan mata burung tetapi apabila pemain menghampiri gawang gol, ia bertukar kepada paparan 3D kawasan penalti dan pemain mesti cuba menjaringkan gol sebelum disekat oleh pemain pertahanan lawan. Dalam permainan itu, pemain hanya boleh memilih negara England, Belgium, Itali atau Sepanyol, namun permainan tersebut tidaklah sama dengan pasukan yang bermain dalam kejohanan sebenar bola sepak piala dunia.

Selain permainan komputer, Virgin turut mengeluarkan permainan konsol rasmi di Eropah yang menggunakan nama World Cup Italia 90 untuk konsol Sega Mega Drive dan Master System. Versi Mega Drive juga dikenali sebagai World Championship Soccer, manakala versi Master System dikenali sebagai Super Futebol II di Brazil.  U.S Gold turut mengeluarkan permainan video dengan judul Italy 90 yang juga dikenali dengan nama World Class Soccer di Amerika Syarikat, namun bukanlah permainan video yang termasuk dalam siri rasmi FIFA World Cup. Permainan video tersebut boleh dimainkan menerusi model komputer Amiga, Amstrad CPC, Atari ST, Commodore 64, ZX Spectrum and DOS.

Permainan video rasmi World Cup edisi USA 94 pula dibangunkan oleh Tiertex Design Studios dan diterbitkan oleh U.S Gold. Permainan ini dikeluarkan untuk kegunaan konsol Genesis, CD Sega, Super NES, Master System, DOS, Game Boy, dan Game Gear pada tahun 1994. Antara ciri menarik yang terdapat dalam edisi ini ialah terdapat kumpulan rasmi yang mengandungi pasukan-pasukan yang bertanding dan jadual pertandingan. Versi PC dan CD Sega mengandungi foto stadium yang telah didigitalkan, manakala versi Genesis mengandungi logo Video PolyGram yang merentasi papan iklan stadium dalam permainan. Versi Genesis merupakan permainan konsol pertama yang menyokong mod skrin lebar 16:9. Edisi ini merupakan francais rasmi terakhir siri FIFA World Cup sebelum EA memperoleh hak siri FIFA Soccer.

World Cup 98 ialah permainan rasmi Piala Dunia FIFA pertama yang dibangunkan oleh EA Sports selepas mendapat hak daripada FIFA pada tahun 1997. Tidak seperti permainan Piala Dunia sebelum ini yang dipaparkan dalam bentuk 2D dan menunjukkan pandangan mata burung, World Cup 98 sebaliknya menggunakan enjin 3D dan DirectX untuk versi PC. Kit pasukan kebangsaan yang sebenar (kecuali penjaga gol yang diberikan kit generik) telah diperkenalkan secara lengkap dengan logo pengeluar kit dan barangan rasmi. Enjin permainan berdasarkan kepada FIFA: Road to World Cup 98 walaupun menampilkan beberapa penambahbaikan permainan kecil pada bidang tertentu seperti perubahan strategi dalam permainan dan kedudukan pemain.

Dalam versi yang dibangunkan oleh EA, terdapat mod perlawanan persahabatan apabila pemain boleh memilih pasukan yang terdiri daripada beberapa negara yang tidak layak ke pusingan akhir tetapi dianggap sangat terkenal dan berpengaruh untuk dikecualikan. World Cup 98 dikeluarkan untuk model PC yang serasi dengan Microsoft Windows dan konsol media seperti PlayStation, Nintendo 64 dan Game Boy.

Antara ciri menarik lain yang terdapat dalam World Cup 98 ialah penampilan lagu Tubthumping oleh Chumbawamba. Permainan ini juga menampilkan suara latar oleh Des Lynam dan Gary Lineker dalam jadual pasukan. Turut terdapat dalam versi ini ialah mod klasik Piala Dunia dengan grafik tona berwarna sepia hitam dan putih klasik dengan ulasan oleh Kenneth Wolstenholme sehingga mewujudkan suasana dan perasaan seperti menonton perlawanan Piala Dunia era lama. Satu fakta menarik tentang World Cup 98 ialah EA Sports mendapat hak untuk menerbitkan permainan video di mana-mana sahaja kecuali di Jepun.

Hal ini kerana di Jepun, hak eksklusif penerbitan permainan video telah diberikan kepada Konami dan Sega. Konami telah diberikan lesen Piala Dunia FIFA untuk menghasilkan permainan video Nintendo 64, iaitu Jikkyou World Soccer: World Cup France 98 yang telah dibangunkan oleh pasukan Konami KCEO yang berpangkalan di Osaka dan hanya dikeluarkan di Jepun. Konami juga turut diberikan lesen untuk menghasilkan permainan video PlayStation, iaitu World Soccer Jikkyou Winning Eleven 3: World Cup France 98 tetapi dibangunkan oleh pasukan Konami KCET yang berpangkalan di Tokyo, Jepun. Sega pula diberikan lesen Piala Dunia FIFA untuk menghasilkan permainan video untuk konsol Saturn Piala Dunia 98 France: Road to Win.

World Cup FIFA 2002 yang berlangsung di Korea Selatan dan Jepun diabadikan dalam permainan video yang menggabungkan enjin permainan FIFA Football 2002 dan FIFA Football 2003. Permainan ini masih menggunakan bar kuasa untuk tendangan dan hantaran silang tetapi dengan keluk pembelajaran yang lebih curam dan peluang yang lebih tinggi untuk dihukum oleh pengadil perlawanan. Kit pasukan kebangsaan yang dipaparkan adalah kit sebenar. Begitu juga dengan fizikal pemain dan stadium perlawanan yang dipersembahkan dengan rupa sebenar. Tidak seperti permainan sebelumnya dalam siri FIFA, permainan ini mempunyai runut bunyi asal yang dipersembahkan oleh Orkestra Simfoni Vancouver. Versi ini dikeluarkan untuk Windows, PlayStation, PlayStation 2, Nintendo GameCube dan Xbox.

World Cup FIFA 2006 dikeluarkan oleh EA Sports pada dua minggu terakhir bulan April 2006. Permainan ini bukan sahaja menunjukkan perlawanan dalam pusingan akhir Piala Dunia yang berlangsung di Jerman, bahkan termasuklah enam pusingan kelayakan serantau. Terdapat 127 pasukan kebangsaan yang boleh dipilih dalam permainan video ini. Pemain juga boleh mencipta dan mereka bentuk pemain mereka sendiri dan memasukkannya ke dalam pasukan kegemaran mereka. Terdapat peningkatan kecil dalam permainan edisi FIFA 06 seperti Mod Cabaran Global yang merangkumi 40 cabaran berdasarkan perlawanan klasik Piala Dunia atau pusingan kelayakan dan Mod Tendangan Penalti yang menawarkan pengalaman yang lebih realistik.

Dalam edisi World Cup FIFA 2010, pemain boleh memilih 199 daripada 204 pasukan kebangsaan yang mengambil bahagian dalam pusingan kelayakan Piala Dunia FIFA 2010. Lima pasukan yang berada dalam undian untuk kelayakan Piala Dunia tetapi tidak termasuk dalam edisi ini ialah pasukan Republik Afrika Tengah, Eritrea, São Tomé dan Príncipe dari benua Afrika serta pasukan Bhutan dan Guam dari benua Asia. Kelima-lima pasukan ini telah menarik diri daripada peringkat kelayakan lagi. Selain itu, permainan video ini juga tidak menampilkan Brunei, Laos, Papua New Guinea dan Filipina yang tidak menyertai kelayakan Piala Dunia.

FIFA World Cup 2014 Brazil ialah permainan video rasmi untuk Piala Dunia FIFA 2014 yang diterbitkan oleh EA Sports untuk PlayStation 3 dan Xbox 360 serta dikeluarkan pada 15 April 2014 di Amerika Utara dan 17 April 2014 di Eropah. Edisi ini menampilkan penambahbaikan permainan video FIFA 14 seperti keupayaan menggelecek, ketepatan dalam hantaran dan mekanisme sentuhan pertama. Mod kempen permainan, iaitu Road to Rio de Janeiro membolehkan pemain bermain dalam pusingan kelayakan dan Piala Dunia FIFA sebenar. Hanya buat kali ketiga dalam sejarah permainan video Piala Dunia, keseluruhan siri kelayakan boleh dimainkan.

Versi 2010 hanya mempersembahkan kumpulan UEFA dan CONMEBOL dalam bentuk sebenar mereka. Mod menarik yang terdapat dalam Road to Rio de Janeiro ialah pemain boleh bersaing dalam kejohanan secara dalam talian merentasi 12 lokasi perlawanan Piala Dunia FIFA 2014. Formatnya adalah serupa dengan Seasons dalam FIFA 14 dan mod Ekspedisi dalam UEFA Euro 2012.

FIFA 14 adalah berbeza dengan FIFA World Cup 2014 kerana FIFA 14 ialah permainan video simulasi bola sepak yang dibangunkan oleh EA Canada dan diterbitkan oleh EA di seluruh dunia di bawah label EA Sports. FIFA 14 dikeluarkan pada September 2013 untuk PlayStation 2, PlayStation 3, PlayStation Portable, PlayStation Vita, Xbox 360, Wii, Nintendo 3DS dan Microsoft Windows. Edisi ini turut dikeluarkan sebagai freemium, di bawah tajuk FIFA 14 Mobile untuk iOS dan Android pada 23 September 2013 dan untuk Windows Phone 8 pada 28 Februari 2014.

FIFA 14 turut menjadi tajuk pelancaran untuk PlayStation 4 dan Xbox One pada November 2013. Manakala versi PlayStation 2 hanya dikeluarkan di wilayah PAL dan pasaran berbahasa Sepanyol. Edisi ini adalah permainan terakhir yang dikeluarkan untuk sistem di Amerika Syarikat. Versi PlayStation Portable hanya dikeluarkan dalam format muat turun digital di Amerika Utara.

Pada 30 April 2018, EA mengumumkan pengembangan percuma untuk FIFA 18 berdasarkan Piala Dunia FIFA 2018 yang menampilkan kesemua 32 pasukan yang mengambil bahagian dan kesemua 12 stadium yang digunakan pada Piala Dunia FIFA 2018. Tiada pusingan kelayakan serantau yang membawa kepada Piala Dunia untuk dipaparkan pada DownLoadable Content (DLC) ini seperti yang terdapat pada perlawanan piala dunia sebelum ini. Edisi kemas kini dikeluarkan pada 29 Mei 2018 untuk dimainkan menerusi PlayStation 4, Xbox One, Windows dan Nintendo Switch serta edisi kemas kini untuk peranti mudah alih pada 6 Jun 2018.

Walaupun permainan video pada hari ini bukan sekadar satu aktiviti pengisian pada masa lapang, tetapi bagi sesetengah orang, permainan video adalah sumber mata pencarian. Permainan video seperti FIFA World Cup dianggap sebagai lubuk rezeki. FIFAe World Cup yang dahulunya dikenali sebagai Piala Dunia Interaktif FIFA (FIWC) dan Piala eWorld FIFA adalah kejohanan yang ditunggu-tunggu untuk mencuba nasib dalam kalangan pemain. Kejohanan tersebut dianjurkan oleh FIFA sendiri bersama-sama rakan kerjasamanya, iaitu EA Sports.

Format kelayakan secara terbuka membolehkan berjuta-juta pemain bersaing dalam peringkat awal secara dalam talian yang telah menyebabkan FIWC diiktiraf sebagai permainan eSukan dalam talian terbesar oleh Guinness World Records. Kejohanan yang pertama telah berlangsung di Zurich, Switzerland pada tahun 2004. Sebagaimana yang dilaporkan oleh BBC Sport pada 6 Ogos 2018, pemenang kejohanan edisi 2018, iaitu Mosaad Al Dossary dari Arab Saudi dikatakan telah menerima hadiah yang cukup lumayan berupa wang tunai sebanyak USD250 000 dan tiket jemputan ke acara Anugerah Terbaik FIFA yang dihadiri oleh para pemain bola sepak terbaik dunia.


Festival Kraf Langkawi 2022 Mengkomersialkan Kraf Tempatan

Untuk mendapatkan maklumat terkini, ikuti kami melalui Telegram


Kecaknaan Generasi Muda tentang Permainan Tradisional

Perkembangan teknologi pada zaman ini telah memberi pelbagai impak kepada generasi muda pada masa kini sama ada impak yang positif mahupun negatif. Satu daripada impak yang positif ialah kemajuan teknologi yang ada pada hari ini telah banyak membantu dalam memudahkan urusan seharian masyarakat. Manakala impak negatifnya pula telah menjadikan generasi muda era kini terlalu taasub dengan teknologi sehingga mereka leka dan tidak bergaul dengan masyarakat.

Menurut Mohd (2021), statistik menunjukkan peningkatan terhadap peratus capaian Internet bagi isi rumah, iaitu sebanyak 91.7 peratus pada tahun 2020 berbanding 90.1 peratus pada tahun 2019. Capaian telefon bimbit dan komputer bagi setiap isi rumah turut meningkat, iaitu sebanyak 98.6 peratus dan 77.6 peratus pada tahun 2020. Antara aktiviti Internet yang paling popular di Malaysia adalah menyertai rangkaian sosial termasuklah permainan secara dalam talian. Keadaan ini telah menjadikan generasi muda tidak terdedah dengan pelbagai aktiviti riadah dan permainan tradisional yang menjadi sebahagian daripada aktiviti yang sering dilakukan oleh generasi pada zaman terdahulu pada setiap petang.

Dalam meniti arus kemodenan zaman, kanak-kanak didedahkan dengan gajet seawal usia lima tahun oleh ibu bapa mereka. Kajian oleh Malaysian Communications and Multimedia Commission (MCMC) mendapati bahawa 83.2 peratus pengguna Internet adalah kanak-kanak yang berumur 5 sehingga 17 tahun (Aina & Hapsah, 2020). Keadaan ini membuktikan bahawa generasi muda lebih selesa untuk menghabiskan masa mereka dengan bermain permainan dalam talian berbanding dengan permainan tradisional.

Hal ini kerana bermain permainan tradisional perlu menggunakan banyak tenaga, cepat berpeluh dan berasa panas. Keadaan ini menjadikan generasi tidak berminat untuk bermain permainan tradisional. Selain itu, kebanyakan permainan tradisional hanya boleh dimainkan jika terdapat beberapa orang yang terlibat secara langsung. Namun begitu, teknologi yang berkembang pesat pada hari ini menyebabkan generasi muda kurang bersosial dan lebih memilih untuk menghadap gajet masing-masing. Hal ini demikian kerana generasi muda telah didedahkan dengan gajet sejak kecil lagi dan hal ini telah menjadi satu amalan dan budaya dalam kehidupan mereka.

Seterusnya, permainan tradisional juga dianggap ketinggalan zaman oleh generasi muda kerana majoriti generasi muda dibekalkan dengan gajet yang mempunyai pelbgai kemudahan dan pelbagai permainan yang boleh diakses dengan mudah. Situasi ini menjadikan generasi muda berasa malu dan janggal untuk bermain permainan tradisional serta lebih memilih untuk bermain permainan dalam talian sahaja.

Sehubungan dengan itu, generasi muda lebih mengenali permainan seperti Candy Crush, Angry Bird, Mobile Legend, Player Unknown’s Battlegrounds (PUBG) dan Pokémon Go berbanding dengan permainan congkak, batu seremban, gasing, tuju selipar dan galah panjang. Walau bagaimanapun, tanpa kita sedar, permainan moden yang dinyatakan ini mempunyai banyak kesan yang negatif sama ada dari segi mental mahupun fizikal. Sebagai contohnya, permainan yang menggunakan gajet boleh menyebabkan kerosakan pada mata seseorang kerana pendedahan mata kepada cahaya skrin yang terlalu lama.

Menurut Bastian et al. (2019), permainan tradisional boleh berperanan untuk mengelakkan kebergantungan kepada gajet yang berlebihan. Secara umumnya, permainan tradisional bukan sahaja berfungsi sebagai hiburan, bahkan bermanfaat untuk kecerdasan rohani dan jasmani diri. Kebanyakan permainan tradisional amat menitikberatkan kemampuan fizikal seseorang. Sebagai contohnya, permainan tarik upih dapat meningkatkan kekuatan fizikal diri kerana permainan ini memerlukan seseorang itu untuk menarik dan berlari sambil memegang upih. Bertentangan dengan permainan moden pada masa kini yang meminimumkan pergerakan tubuh dalam tempoh waktu yang panjang. Situasi ini akan menyebabkan generasi muda lebih terdedah kepada masalah kesihatan yang melibatkan bahagian tengkuk dan belakang badan.

Di samping itu, permainan tradisional turut berkesan untuk dijadikan sebagai aktiviti sampingan dalam pembelajaran bagi generasi muda. Hal ini tercetus apabila proses Pengajaran dan Pembelajaran (PdP) pada hari ini amat menitikberatkan pengajaran yang berasaskan Pembelajaran Abad ke-21 (PAK-21). Tambahan pula, pengajaran yang berasaskan PAK-21 banyak menerapkan elemen permainan ketika proses mengajar. Sebagai contohnya, permainan dam ular banyak digunakan oleh guru sebagai aktiviti PAK-21 ketika pelaksanaan proses PdP. Justeru, generasi muda pasti dapat mengetahui tentang kewujudan permainan ini.

Pada zaman ini, majoriti generasi muda mengetahui tentang kewujudan permainan dam ular kerana mereka sering didedahkan dengan permainan ini. Oleh hal yang demikian, jika permainan tradisional yang lain turut diaplikasikan ketika proses PdP, maka pasti permainan-permainan ini tidak akan dilupakan dan akan sentiasa diwarisi oleh generasi yang akan datang.

Selain itu, permainan tradisional juga mempunyai manfaat yang besar untuk perkembangan hidup generasi muda dan merupakan salah satu lambang budaya bagi sesebuah masyarakat di dunia ini. Menurut Norfarizah et al. (2020), perkembangan jiwa, sifat dan kebudayaan hidup sosial generasi muda pada masa depan boleh dipengaruhi oleh permainan tradisional sesebuah masyarakat. Sehubungan dengan itu, generasi muda haruslah memelihara budaya ini agar “tak lapuk dek hujan, tak lekang dek panas”. Jika permainan tradisional dipelihara dengan baik dan dikomersialkan, masyarakat kita pasti dapat menarik perhatian masyarakat luar negara dan dipandang tinggi oleh mereka.

Sebagai contoh, permainan sepak raga atau lebih dikenali sebagai sepak takraw dapat menarik perhatian masyarakat luar dan telah dijadikan sukan yang dipertandingkan pada peringkat antarabangsa. Justeru, tidak mustahil permainan tradisional yang lain juga dapat dikomersialkan jika generasi muda masih memberi sambutan kepada permainan tersebut.

Di samping itu, permainan tradisional juga dapat mengukuhkan hubungan silaturahim dalam kalangan masyarakat. Malaysia merupakan sebuah negara yang mempunyai pelbagai bangsa. Maka itu, rakyat Malaysia haruslah bijak dalam mencari dan melaksanakan aktiviti yang dapat menyatukan ukhuwah masyarakat dan saling bekerjasama dalam sebarang situasi.

Sehubungan dengan itu, permainan tradisional merupakan satu daripada aktiviti yang paling sesuai bagi mengeratkan hubungan perpaduan dalam kalangan masyarakat kerana sering dimainkan secara berpasangan atau berkumpulan. Tambahan lagi, permainan tradisional bukan sahaja dimainkan oleh bangsa Melayu sahaja, bahkan turut dimainkan oleh bangsa India dan Cina. Antara permainan tradisional tersebut termasuklah congkak, wau, batu seremban, sepak raga, gasing, kabaddi dan mahjung.

Permainan tradisional merupakan salah satu aktiviti yang dapat meningkatkan semangat bekerjasama dalam kalangan masyarakat terutamanya bagi generasi muda. Hal ini disebabkan oleh sifat permainan tradisional yang kebanyakannya perlu bermain secara berpasangan atau berkumpulan. Sebagai contohnya, keperluan permainan congkak dan batu seremban secara berpasangan, manakala sepak takraw dan galah panjang pula perlu bermain secara berkumpulan. Jika dibandingkan dengan permainan moden yang ada pada zaman ini, kebanyakannya boleh dimainkan secara berseorangan dan tidak menggalakkan pergaulan ssosial antara pemain. Kini jelas terbukti bahawa permainan tradisional dapat membantu mempertingkatkan lagi semangat bekerjasama dalam kalangan masyarakat di negara ini.

Generasi muda haruslah cakna terhadap permainan tradisional yang semakin tenggelam ditelan arus kemodenan zaman kerana permainan tradisional merupakan warisan daripada nenek moyang yang tiada galang gantinya. Jika generasi muda pada zaman ini tidak melestarikan permainan tradisional, nescaya generasi akan datang tidak akan tahu tentang kewujudan permainan tradisional ini.

Kebanyakan permainan tradisional ini wujud hasil daripada sebahagian aktiviti kehidupan yang dilalui oleh masyarakat pada zaman dahulu secara turun-temurun. Sebagai contohnya, permainan laga biji getah banyak dimainkan oleh kanak-kanak pada zaman dahulu kerana majoriti nenek moyang terdahulu banyak menjalankan aktiviti pertanian seperti menoreh getah sebagai hasil pendapatan keluarga. Sehubungan dengan itu, masyarakat terdahulu mewujudkan permainan yang berasaskan daripada buah getah yang dikenali sebagai laga biji getah.

Kesimpulannya, permainan tradisional merupakan salah satu khazanah negara dan warisan bagi sesebuah bangsa yang tidak ternilai harganya. Oleh hal yang demikian, generasi muda kini haruslah memikul tanggungjawab untuk terus melestarikan permainan tradisional yang dimainkan oleh generasi terdahulu agar permainan ini akan terus kekal dimainkan dan dikenali oleh generasi-generasi masa depan.

Natijahnya, generasi muda mestilah cakna dan melibatkan diri mereka dengan permainan tradisional agar permainan tradisional yang ada di negara kita ini akan terus berkekalan sepanjang zaman. Sehubungan dengan itu, semua pihak harus memainkan peranan dalam melestarikan permainan tradisional merangkumi pihak kerajaan, ibu bapa dan media agar permainan tradisional terus menjadi buah mulut orang ramai sepanjang masa.


Raja Muda Perlis dan Keluarga Berkunjung ke Johor

Untuk mendapatkan maklumat terkini, ikuti kami melalui Telegram

Johor Bahru – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil berkenan mencemar duli berkunjung ke Kompleks Warisan Sultan Abu Bakar di Sri Gelam, Johor Bahru, Johor pada petang 28 Disember 2022 yang lalu.

Turut hadir bersama-sama ialah puteri dan putera baginda berdua, iaitu Yang Amat Mulia (YAM) Sharifah Khatreena Nuraniah, YAM Sharifah Farah Adriana dan YAM Syed Sirajuddin Areeb Putra Jamalullail.

Ketibaan baginda sekeluarga disambut oleh Pengarah Yayasan Warisan Johor, Sharil Nizam Abdul Rahim; Datuk Bandar Majlis Bandaraya Johor Bahru, Dato’ Haji Mohd Noorazam Dato’ Haji Osman dan isterinya, Datin Hajah Azalila Mohd Aris.

Selain meluangkan masa melawat Galeri Seni Johor yang sedang mengadakan pameran dengan tema “Detik-Tok Sekolah Seni Malaysia Johor”, DYTM Tuanku Syed Faizuddin Putra Jamalullail dan seisi keluarga turut berkenan menyertai dan memeriahkan aktiviti “Tie and Dye”.

DYTM Tuanku Raja Muda Perlis dan DYTM Tuanku Raja Puan Muda Perlis turut berkenan mengunjungi Galeri Tenun Johor di samping menyaksikan persembahan Mini Showcase of Traditional Performances.

Pihak tuan rumah turut mempersembahkan ucapan Selamat Menyambut Hari Ulang Tahun Keputeraan DYTM Tuanku Raja Muda Perlis yang ke-55 pada hari Jumaat bersamaan dengan 30 Disember 2022.


Menghayati Keunikan Budaya Masyarakat Majmuk di Pulau Pinang

George Town – Majlis Perasmian Pesta Kebudayaan dan Kesenian USM 2022 (USM ACF 2022) telah berlangsung pada malam 30 Disember 2022 bertempat di Padang Kawad, USM, George Town, Pulau Pinang dan majlis perasmian disempurnakan oleh Tuan Chow Kon Yeow, Ketua Menteri Pulau Pinang. Penganjuran USM ACF 2022 oleh Sekretariat Kebudayaan dan Kesenian Tionghua Universiti Sains Malaysia (SKKT USM) mendapat sambutan hebat dengan kehadiran seramai 3000 orang penonton yang terdiri daripada pelajar USM dan warga kerja USM.

Dalam ucapan Majlis Perasmian USM ACF 2022, Tuan Chow Kon Yeow, Ketua Menteri Pulau Pinang menjelaskan bahawa keunikan budaya yang terdapat di Malaysia merupakan salah satu sumber ekonomi yang amat berharga kerana dianggap sebagai suatu daya tarikan pelancongan.

USM ACF 2022 yang bertemakan “Retro Memoir” telah memperkenalkan nilai teras “Uphold the Colours of Culture” bertujuan untuk memberi peluang kepada generasi muda menghayati keunikan budaya masyarakat majmuk berbilang kaum di Malaysia, selain mewarisi keunikan budaya setiap kaum di Malaysia. Pelibatan semua pelajar USM dalam USM ACF 2022 juga bertujuan untuk memberi peluang kepada pelajar USM meningkatkan nilai jati diri sebagai generasi kepemimpinan negara kelak.

Penganjuran USM ACF 2022 merupakan landasan terbaik kepada semua pelajar USM untuk memupuk semangat toleransi dan mengeratkan perpaduan. Hasilnya, USM ACF 2022 telah menyajikan pelbagai persembahan kebudayaan menarik dan persembahan tarian tradisional oleh Kumpulan Kesenian Adikarma, USM Pulau Pinang.

Tetamu kehormat yang hadir dalam USM ACF 2022 termasuklah Puan Ramnah Ramli, Pengarah Dewan Budaya USM mewakili Naib Canselor USM; Tan Ewe Hoe, Timbalan Pengarah Pusat Media dan Perhubungan Awam (MPRC) USM; Sydney Lim Xin Ni, Yang Di-Pertua Sekretariat Kebudayaan dan Kesenian Tionghua USM (SKKT USM); Ng Jun Ming, Pengarah Projek Pesta Kebudayaan dan Kesenian USM 2022 serta para pegawai utama USM.


“Jom Jalan Santai“ Membudayakan Gaya Hidup Sihat

Alor Setar – Program Jom Jalan Santai Ambang Tahun Baharu 2023 telah berlangsung pada malam 31 Disember 2022 bertempat di Dataran Starwalk, Alor Setar, Kedah. Penganjuran Program Jom Jalan Santai Ambang Tahun Baharu 2023 oleh Majlis Bandaraya Alor Setar (MBAS) diadakan bersempena dengan Sambutan Ulang Tahun Bandaraya Alor Setar ke-19 di samping membudayakan gaya hidup yang sihat.

Jarak perjalanan jalan kaki dalam Program Jom Jalan Santai Ambang Tahun Baharu 2023 ialah sejauh tiga kilometer menerusi laluan enam check point utama, iaitu Lintasan Zebra Bulatan Teluk Wanjah, Alor Setar Business Centre, Menara Alor Setar, Medan Bandar, Medan Sungai Raja dan Bangunan Majlis Bandaraya Alor Setar, Dataran Starwalk.

Semua peserta boleh bergambar di Menara Alor Setar (Check Point 3), Medan Bandar (Check Point 4) dan Medan Sungai Raja (Check Point 5) sebagai syarat utama untuk menyertai Pertandingan Gambar Klik-klik Bandaraya Alor Setar dengan memuat naik foto menarik dalam Facebook Majlis Bandaraya Alor Setar sebelum 1 Januari 2023 dengan menulis tanda pagar (hashtag) #MBAS #SUBAS19 #JomJalanSantai2022 #Klik2AOR #JJS2022 #AlorSetar. Pemenang Pertandingan Gambar Klik-klik Bandaraya Alor Setar akan diumumkan pada 11 Januari 2023 menerusi platform Facebook Majlis Bandaraya Alor Setar.

Acara pelepasan semua peserta Program Jom Jalan Santai Ambang Tahun Baharu 2023 bermula pada pukul 8.30 malam dan berakhir pada pukul 10.30 malam setelah semua peserta selamat sampai di hadapan Bangunan Pejabat Majlis Bandaraya Alor Setar, Dataran Starwalk (Check Point 6) tepat pukul 10.30 malam.

Selain itu, Acara Penyampaian Hadiah Cabutan Bertuah bagi Program Jom Jalan Santai Ambang Tahun Baharu 2023 telah disempurnakan oleh Yang Berhormat (YB) Ustaz Afnan Hamimi Dato’ Taib Azamuddin, Ahli Parlimen Kota Setar yang diiringi oleh Yang Berbahagia Dato’ Haji Mohd Yusri Haji Md Daud, Datuk Bandar Alor Setar dan pegawai-pegawai MBAS.

Program Jom Jalan Santai Ambang Tahun Baharu 2023 berakhir dengan Sambutan Detik Tahun Baharu 2023 di Pentas Utama Food Republic Alor Setar. Di samping itu, semua pengunjung dihiburkan dengan persembahan hebat oleh penyanyi popular tanah air seperti Zaiton Sameon, Shajiry KGB dan semua artis tempatan yang menjayakan pesta jualan makanan terbesar di Food Republic Alor Setar.


Escape: Filem Melayu Tempatan Pertama Tahun 2023

Untuk mendapatkan maklumat terkini, ikuti kami melalui Telegram

Petaling Jaya – Filem Escape merupakan arahan sulung Ikhwansha Hazer yang turut menulis lakon layarnya yang bercorak seram. Filem ini diterbitkan oleh Dreamland Productions bersama-sama DMY Creation. Ikhwansha Hazer sebelum ini pernah menulis lakon layar filem arahan Osman Ali, iaitu Sejoli: Misi Cantas Cinta.

Escape sepatutnya ditayangkan bermula pada 19 Mac 2020. Walau bagaimanapun, tayangan filem ini terpaksa ditangguhkan ekoran penularan pandemik COVID-19 selepas meneliti, mengkaji, mendengar serta menilai pandangan dan nasihat daripada beberapa pihak.

Selepas lebih dua tahun ditunda, akhirnya Escape akan memulakan tayangan umum di seluruh negara pada 5 Januari 2023. Sehubungan dengan itu, Escape menjadi filem Melayu tempatan pertama yang ditayangkan pada tahun 2023.

Escape membawakan kisah seorang lelaki amnesia, iaitu Adam yang dilakonkan oleh Kamal Adli yang terkurung di dalam sebuah bilik misteri. Setelah sekian lama dalam keadaan sebegitu, akhirnya Adam membuat keputusan untuk melawan masa dan membongkar semula identiti sebenarnya demi menghalang plot jahat sebuah kumpulan pengganas yang mahu menggugat keamanan negara.

Selain Kamal, Escape yang menelan kos perbelanjaan penerbitan kira-kira RM600 000 turut menampilkan Riz Amin sebagai Inspektor Azizul, pelakon aksi lasak, Pablo Amirul sebagai Hitman, Jue Aziz (Operator Polis), pelakon veteran Dato’ Jalaluddin Hassan (Mejar Dzulkarnain), Zamarul Hisham (Imam Muljain), Elizabeth Tan (Eva) dan Amar Asyraf sebagai Hamzah.


Makam Raja Busu Bakal Menjadi Tumpuan Pengkaji Sejarah

Port Dickson – Makam Raja Hassan bin Raja Muda Raja Nala ibni Almarhum Sultan Salehhuddin atau lebih dikenali sebagai Raja Busu di Kampung Chuah, Lukut, Port Dickson yang telah selesai dinaik taraf bakal menjadi antara destinasi tumpuan pengkaji sejarah di seluruh negara.

Menurut EXCO Adat Istiadat Melayu, Kebudayaan dan Warisan Selangor, Yang Berhormat (YB) Tuan Borhan Aman Shah, kerja-kerja menaik taraf Makam Raja Busu di Kampung Chuah, Kuala Lukut bertujuan untuk memulihara tapak tersebut sebagai Makam Bersejarah kerana kepentingan peranan Raja Busu dalam pentadbiran kerajaan Selangor pada awal abad ke-19.

Tambah beliau lagi, kerja-kerja menaik taraf juga adalah bagi membolehkan makam tersebut berada dalam keadaan yang lebih baik dan kondusif untuk dikunjungi oleh semua lapisan masyarakat.

“Perbadanan Adat dan Warisan Selangor (PADAT) dengan kerjasama Jabatan Agama Islam Selangor (JAIS) membenarkan para pengunjung untuk melawat makam tersebut bagi tujuan kajian serta penyelidikan. Walau bagaimanapun, permohonan harus dibuat kepada pihak berkuasa terlebih dahulu bagi memastikan tiada sebarang pelanggaran prosedur berlaku,” kata YB Tuan Borhan Aman Shah.

Kerja-kerja menaik taraf Makam Raja Busu turut merangkumi kerja-kerja menaik taraf makam isteri baginda dan lima makam lain di sekitarnya, membina sebuah pusat wakaf terbuka, membina pagar kawasan dan laluan pejalan kaki, membersihkan kawasan, membina jalan crusher run, membaik pulih tangga yang sedia ada, memasang papan tanda dan lain-lain kerja yang berkaitan. Kerja-kerja menaik taraf ini bermula pada 1 Ogos 2022 dan telah siap sepenuhnya pada 15 November 2022.

Majlis Penyerahan Projek Menaik taraf Makam Raja Busu, Lukut, Port Dickson antara pihak Jabatan Kerja Raya (JKR) Selangor dengan PADAT dan seterusnya kepada pihak JAIS untuk tujuan penyelenggaraan telah berlangsung semalam dengan disaksikan oleh YB Tuan Borhan Aman Shah.


“Minggu Perpaduan” dan “Ini Malaysia Kita” Meningkatkan Semangat Patriotisme

Kangar – Dalam usaha meningkatkan semangat patriotisme dan jati diri dalam kalangan rakyat, Kementerian Perpaduan Negara akan menganjurkan dua inisiatif utama berskala besar pada tahun 2023, iaitu Program Minggu Perpaduan dan Ini Malaysia Kita.

Menteri Perpaduan Negara, Datuk Aaron Ago Dagang berkata, inisiatif tersebut berlandaskan prinsip asas kepada Rukun Negara dan bertujuan untuk menyemai semangat perpaduan dalam kepelbagaian rasa cinta kepada tanah air.

“Banyak kebaikan bakal dinikmati oleh penduduk di negara ini jika sentiasa menghayati program yang diperkenalkan itu. Di samping itu, warga kementerian ini yang terdiri daripada Jabatan Perpaduan Negara dan Integrasi Nasional (JPNIN), Jabatan Muzium Malaysia (JMM), Arkib Negara Malaysia (ANM) dan Perpustakaan Negara Malaysia (PNM) perlu serius dalam menjayakan hal tersebut,” ujar Datuk Aaron Ago Dagang.

Beliau berkata demikian sewaktu menghadiri Majlis Perjumpaan dan Amanat Menteri Perpaduan kepada hampir 700 orang warga kementerian itu di Dewan 2020, Kangar, Perlis.

Datuk Aaron Ago Dagang berada di negeri Perlis selama dua hari semasa mengadakan lawatan kerja rasmi bermula pada 8 Januari 2023. Turut hadir bersama-sama dalam lawatan kerja itu ialah Ketua Setiausaha Kementerian Perpaduan Negara, Datuk Noridah Abdul Rahim.

Menerusi lawatan kerja itu, beliau  berkesempatan membuat tinjauan ke Projek Pembinaan Kompleks Perpaduan Perlis di mukim Seriab. Pembinaan kompleks itu bakal menempatkan Pejabat Perpaduan Negeri, Tabika Perpaduan, Taska Genius Perpaduan, Pusat Rukun Tetangga dan Pusat Mediasi Komuniti Perpaduan.

Sebelum itu, beliau mendengar taklimat mengenai pelbagai aktiviti perpaduan yang disampaikan oleh Pegawai JPNIN Negeri Perlis, Hanita Ahmad sebelum mengadakan lawatan ke Muzium Kota Kayang, Galeri Diraja Istana Arau. Pada sesi petang pula, Datuk Aaron Ago Dagang menyertai Program Kayuhan MAIPs Peduli Menyantuni Asnaf bersama-sama Duli Yang Teramat Mulia, Tuanku Syed Faizuddin Putera ibni Tuanku Syed Sirajuddin Jamalullail, Raja Muda Perlis.


Pelaksanaan MAIPs Peduli Menjadi Model Kementerian Perpaduan Negara

Untuk mendapatkan maklumat terkini, ikuti kami melalui Telegram

Kangar – Usaha untuk memperkasakan program perpaduan negara harus menjadi agenda utama dalam mewujudkan keseimbangan kehidupan rakyat berbilang kaum di Malaysia.

Datuk Aaron Ago Dagang, Menteri Perpaduan Negara menyarankan agar kementeriannya dapat menghasilkan model seumpama aktiviti “MAIPs Peduli“ yang dijalankan oleh Majlis Agama Islam Dan Adat Istiadat Melayu Perlis (MAIPs) untuk diperluaskan pelaksanaan di tempat yang lain dalam negara ini.

“Mungkin kita dapat selitkan inti pati aktiviti seperti ini dalam program perpaduan yang sedang dirancang dan akan dilaksanakan untuk tahun ini. Sebagai misalnya, kita mengadakan minggu perpaduan yang melibatkan aktiviti melawat kawasan yang terdiri daripada populasi pelbagai agama dan kaum. Usaha menarik seperti ini dijangka dapat memupuk kesepaduan dan keharmonian dalam kalangan rakyat kita yang berbilang bangsa, kaum dan agama,“ katanya.

Demikian sebahagian ucapan beliau selepas mengiringi Tuanku Syed Faizuddin Putra Jamalullail, Raja Muda Perlis dalam program MAIPs Peduli pada petang semalam.

Terdahulu, beliau turut mengiringi Tuanku Syed Faizuddin Putra hadir dalam program pemeriksaan kesihatan asnaf oleh MAIPs dengan kerjasama Jabatan Kesihatan Negeri di Masjid Al-Ariffin Padang Katong, Kangar yang melibatkan seramai 50 orang peserta dari kariah masjid tersebut dan 70 orang dari kariah Masjid Al-Istiqamah Kg Teluk Jambu.

Selepas menjalankan pemeriksaan kesihatan, setiap asnaf yang hadir berpeluang mendengar ceramah kesihatan daripada pegawai Jabatan Kesihatan Negeri sebelum menerima sumbangan MAIPs daripada Tuanku Raja Muda Perlis merangkap Yang DiPertua Majlis bernilai RM700 setiap seorang dengan jumlah penuh sebanyak RM84 ribu pada sesi kali ini.


Bahasa Melayu Cerminan Budaya Masyarakat

SEREMBAN − Bahasa Melayu sebagai bahasa kebangsaan, bahasa ilmu dan bahasa komunikasi amat penting dalam kalangan masyarakat dan perlu dimartabatkan dengan sepenuh hati oleh setiap warganegara Malaysia, tidak kira oleh apa-apa bangsa sekali pun.

Sehubungan dengan itu, bagi mencapai matlamat ini, Program Dekad Bahasa Kebangsaan 2021 yang bertemakan “Bahasa Jiwa Bangsa” amat penting untuk memberikan kesedaran kepada pelajar dan pensyarah tentang kepentingan bahasa Melayu dalam memperkasakannya sebagai bahasa kebangsaan. Di samping itu, program ini juga diadakan untuk memaklumkan kepada masyarakat tentang kepakaran serta sumbangan anggota masyarakat dalam pembinaan dan pengembangan bahasa Melayu, budaya dan ketamadunan bangsa.

“Bahasa Jiwa Bangsa“ boleh ditakrifkan dari segi bahasa sebagai alat pengikat diri kita yang berada dalam masyarakat ataupun kita yang berada dalam sebuah negara. Oleh itu, amat penting bagi masyarakat mempunyai pengetahuan tentang bahasa Melayu yang berperanan sebagai alat untuk berkomunikasi. Penguasaan bahasa Melayu yang baik dalam kalangan semua warganegara amat penting bagi tujuan kelancaran komunikasi. Fungsi atau peranan bahasa Melayu sebagai bahasa kebangsaan untuk berkomunikasi tidak kesampaian jika penguasaan yang lemah dalam bahasa Melayu masih berleluasa  dalam kalangan masyarakat.

Bagi masyarakat bukan Melayu yang masih belum menguasai bahasa Melayu dengan baik, hal ini amat menyedihkan setelah 64 tahun negara merdeka. Bahasa Melayu merupakan satu-satunya bahasa di dunia yang masih tidak dikuasai sepenuhnya dengan baik oleh warganegara Malaysia. Hal ini amat malang sekali dan seharusnya setiap warganegara perlu dipersoalkan dari segi kerakyatan yang dipegang oleh warga berkenaan kerana bahasa Melayu merupakan bahasa kebangsaan negara Malaysia.

Penguasaan bahasa Melayu yang baik, sopan dan betul penting sebagai bahasa kebangsaan. Bahasa Melayu mendukung dua peranan sekali gus, iaitu sebagai bahasa kebangsaan dan bahasa rasmi. Bahasa Melayu cerminan identiti nasional negara ini dan identiti budaya bagi masyarakat Malaysia.

Dari segi ketulenan  bahasa Melayu, kita seboleh-bolehnya perlu cuba sedaya-upaya untuk menggunakan bentuk asal atau bentuk asli bahasa Melayu. Hal ini penting untuk mengekalkan jati diri bahasa Melayu itu sendiri. Akhir-akhir ini, banyak dalam kalangan masyarakat yang menggunakan bentuk asing seperti bahasa Inggeris dan bahasa lain secara berleluasa.

“Adalah menjadi kewajipan setiap etnik Melayu untuk cakna akan bahasa Melayu. Usah bersikap tidak peduli akan bahasa Melayu. Hal ini sudah lama disuarakan oleh para pencinta bahasa dan badan-badan yang cakna akan bahasa Melayu. Namun begitu, masih banyak yang bersikap bersahaja dan mengambil mudah tentang kepentingan bahasa Melayu. Sikap tidak mengambil peduli tentang bahasa dalam kalangan orang Melayu itu sendiri perlu diambil perhatian serius dalam kalangan masyarakat.  Jika orang Melayu sendiri tidak menghormati bahasa Melayu, maka ini akan menjadi teladan yang buruk kepada bangsa lain (bangsa bukan Melayu) untuk menerima bahasa Melayu sebagai bahasa kebangsaan.”

Demikianlah antara penerangan oleh YBhg. Prof. Emeritus Dato’ Dr. Teo Kok Seong, Felo Utama Institut Kajian Etnik (KITA), Universiti Kebangsaan Malaysia, semasa menyampaikan ceramah yang bertajuk “Bahasa Melayu Jiwa Bangsa Malaysia” semasa Majlis Penutupan Sambutan Gerakan Dekad Bahasa Kebangsaan 2021, Institut Pendidikan Guru Kampus Raja Melewar, Seremban dan Dewan Bahasa dan Pustaka (DBP) Wilayah Tengah pada pukul 9.40 pagi tadi.

Yang turut hadir merasmikan  majlis penutupan ini ialah Tuan Haji Md. Johari Hasan, Timbalan Pengarah Dasar DBP. Menurut beliau, program yang dianjurkan ini menggambarkan komitmen dan iltizam IPD Kampus Raja Melewar dalam mengangkat dan melestarikan bahasa Melayu sebagai bahasa utama negara. Beliau juga berharap agar program seperti ini akan dapat memantapkan dan memperkukuh jati diri dan citra bangsa Malaysia dalam usaha memartabatkan bahasa Melayu sebagai bahasa kebangsaan. Masyarakat juga disarankan agar terus menyuburkan bahasa Melayu bagi menjadikan masyarakat Malaysia berbudaya tinggi dan memiliki minda kelas pertama. Usaha menanam rasa megah akan bahasa kebangsaan bukan bermusim dan perlu dilaksanakan secara berterusan.


Semua Pihak Harus Saling Memahami bagi Menyemai Semangat Perpaduan – DYMM Tuanku Raja Perlis

Arau – Tuanku Syed Sirajuddin Putra Jamalullail, Raja Perlis bertitah menasihati agar mana-mana pihak tidak lagi mencurahkan minyak ke dalam api, terutamanya apabila bangkitnya sebarang isu perkauman yang mampu meruntuhkan semangat perpaduan dalam negara ini.

Baginda turut berkongsi pengalaman peribadi ketika berkhidmat sebagai seorang Pegawai Tentera dahulu apabila ditugaskan dalam Kor Peninjau DiRaja (kini dikenali sebagai Kor Armor DiRaja) ketika negara pada waktu itu bergelut dengan ancaman komunis, konfrontasi dengan Indonesia dan peristiwa 13 Mei 1969. Pada waktu itu, setiap anggota dalam Kor tersebut merupakan campuran pelbagai bangsa serta agama dan mempunyai semangat perpaduan yang amat tinggi untuk bersatu padu, bukan sahaja dalam melaksanakan tugasan, malah saling membantu antara satu sama dengan yang lain setiap masa walaupun di luar tugasan hakiki.

Demikian titah Tuanku Syed Sirajuddin ketika berkenan menerima sembah mengadap hormat oleh Datuk Aaron Ago Dagang, Menteri Perpaduan Negara,di Balai Menghadap Biru Istana Arau. Berangkat sama ialah Tuanku Syed Faizuddin Putra Jamalullail, Raja Muda Perlis. Turut hadir ialah Datuk Indera Noridah Abdul Rahim, Ketua Setiausaha Kementerian Perpaduan Negara, dan Datuk Kamarul Bahrin A. Kassim, Ketua Pengarah Muzium Malaysia.

Tuanku Syed Sirajuddin turut menasihatkan semua pihak tidak kira asal usul, latar belakang dan status tertentu haruslah sentiasa berusaha untuk saling memahami antara satu sama dengan yang lain dan  mengenali latar belakang semua kaum bagi menyemai semangat perpaduan yang tinggi untuk lebih bertoleransi.

Tuanku Raja Perlis juga berkongsi kata-kata Presiden Itali kepada baginda ketika baginda menjadi  Yang Di-Pertuan Agong dahulu, di mana Presiden Itali sendiri memaklumkan pada baginda bahawa mereka amat kagum dengan semangat perpaduan yang tinggi di Malaysia yang meliputi pelbagai kaum dan agama boleh menjalani kehidupan harmoni  dan turut melihat negara Malaysia menjadi satu contoh model yang baik sebagai “Mini United Nations“.


Cik Moon Datang Memanfaatkan Ketidakselesaan dalam Ruang Liminal

Untuk mendapatkan maklumat terkini, ikuti kami melalui Telegram

Petaling Jaya – Drama bergenre seram sudah menjadi kebiasaan buat Azril Suhaili sewaktu beliau mula menulis naskhah drama pentas. “Dahulu saya sebenarnya selalu menulis cerita seram. Genre itu seolah-olah forte saya. Mungkin sebab saya sudah kurang aktif menulis, justeru pementasan kali ini seolah-olah titik kembali saya untuk menulis drama seram,” ujar Azril Suhaili.

Kini Azril Suhaili menggalas tanggungjawab sebagai pengarah dan penulis teater Cik Moon Datang setelah karyanya yang bertajuk Jajahan Chow Kit telah dipentaskan di Pusat Pelancongan Malaysia (MaTiC), Kuala Lumpur pada November tahun lalu yang merupakan hasil olahan daripada drama Muzikal Sudirmania karya Khairunazwan Rodzy.

Cik Moon Datang mengangkat konsep ruang ambang atau liminal space untuk memainkan peranan watak-watak dalam sebuah produksi teater yang terampuh dengan gangguan halus ketika cuba untuk mementaskan sebuah teater.

Cik Moon Datang merupakan sebuah teater bergenre seram yang mengetengahkan legenda dan misteri Ulek Mayang dalam kegiatan seni pementasan kontemporari, di samping turut memaparkan babak-babak yang mengandungi unsur dan mimik tarian tradisional itu.

Menurut Azril Suhaili, beliau melihat ruang ambang sebagai wadah yang berkesan untuk menyampaikan perasaan dan emosi sebenar kepada para penonton. Selain itu, apabila mengarang karya-karya seram, pendekatan tersebut lebih utama dijadikan sebagai pilihan.

“Ruang liminal dikaitkan dengan ruang yang mengundang perasaan tidak selesa. Maka itu, ketidakselesaan penonton menjadi matlamat saya pada malam ini. Saya mahu state of mind penonton berasa tidak selesa secara emosi,” jelas Azril Suhaili. Selain garapan cerita, turut menjadi fokus adalah tatasinografi yang dipertanggungjawabkan kepada Zaki Hamidun untuk melaksanakan konsep ruang liminal tersebut.

Teater Cik Moon Datang dibarisi oleh para pelakon yang lazim dalam ranah teater kontemporari seperti watak Cik Moon yang merubah nuansa pentas dilakonkan oleh Sara Sulaiman. Manakala Hazirah Norizan pula sebagai Noh, Andika Azhar sebagai Sam, Qie Rahman sebagai Koci, Akmal Sulaiman sebagai Kobis, Rashid Akmal sebagai Que dan Wafiq Qusyairi sebagai Aizat. Antara keistimewaan dalam pementasan teater Cik Moon Datang adalah himpunan warna-warni ragam watak-wataknya.

Kini teater Cik Moon Datang sedang dipentaskan di Revolution Stage, Petaling Jaya di bawah produksi teater Parallact Art. Parallact Art yang merupakan sebuah kolektif seni dengan para ahlinya terdiri daripada bekas-bekas pelakon dan penuntut bengkel lakonan Revolution Stage yang kini kembali mementaskan teater sebuah karya asli di Revolution Stage.

Teater Cik Moon Datang akan dipersembahkan untuk khalayak ramai selama 5 hari, bermula dari 11 hingga 15 Januari 2023. Para peminat dan masyarakat boleh membeli tiket teater menerusi laman Instagram https://www.instagram.com/parallactart/


Kompleks Kraf Melaka Melestarikan Pelancongan dan Kraf Tangan

Ayer Keroh – Yang Berhormat (YB) Dato’ Sri Tiong King Sing, Menteri Pelancongan, Seni dan Budaya berkunjung ke Kompleks Kraf Melaka, Ayer Keroh, Melaka bersempena lawatan beliau ke negeri Melaka pada hari ini. Turut hadir mengiringi beliau ialah Yang Berbahagia Datuk Hajah Saraya Arbi, Ketua Setiausaha Kementerian Pelancongan, Seni dan Budaya (MOTAC) dan Yang Berbahagia Datuk Mohd Zamri Mat Zain, Timbalan Ketua Setiausaha (Pelancongan) MOTAC.

Ketibaan rombongan lawatan tersebut disambut oleh Yang Berusaha Puan ‘Ainu Sham Haji Ramli, Ketua Pengarah Kraftangan Malaysia, barisan pengurusan tertinggi Kraftangan Malaysia dan Puan Nur Ithnani Ilyana Alias, Pengarah Kraftangan Malaysia Cawangan Melaka.

Seterusnya, YB Dato’ Sri Tiong King Sing dibawa melawat sekitar Kompleks Kraf Melaka yang merupakan destinasi pusat pelancongan domestik dan antarabangsa. Di samping itu, turut diadakan aktiviti demonstrasi kraf, Makmal Projek Pembangunan Kemahiran Komuniti (PPKK) Anyaman Rotan dan Batik Clay, Pameran Produk Adiguru Kraf (Galeri Kraf Warisan), Pusat Jualan Kraf KARYANEKA dan pertunjukan permainan gasing pangkah negeri Melaka.

Ayuh semua. Mari berkunjung ke Kompleks Kraf Melaka yang merupakan pusat kraf setempat!


Pameran Once Upon A Longtang: Karya Seni Urbanisasi yang Penuh Tradisi

Kuala Lumpur – Siri ketiga Pameran Hanya Satu – Single di Balai Seni Negara diteruskan dengan karya terbaharu oleh Red Hong Yi, iaitu “Once Upon A Longtang”. Pameran ini telah bermula dari 22 Disember 2022 dan bakal berlangsung sehingga 22 Mac tahun ini selaras dengan sambutan Tahun Baharu Cina.

Once Upon A Longtang merupakan sebuah karya yang memfokuskan tentang sesuatu yang tidak kekal, tradisi dan urbanisasi. Karya ini dirujuk menerusi memori peribadi rakaman foto beliau semasa menetap di Longtang, Shanghai, China bersama-sama datuk dan nenek saudaranya.

Karya Once Upon A Longtang ini mengandungi lapan karya seni yang telah dihasilkan dengan kertas kaligrafi merah terbakar yang merupakan bahan baharu yang menjadi permulaan karya ini.

Menurut Red Hong Yi, beliau menggunakan pakaian-pakaian lama, batang-batang buluh serta kaligrafi merah sebagai bahan utama untuk menghasilkan karya Once Upon A Longtang. Tambah beliau lagi, pakaian merupakan satu simbol kehidupan dan petunjuk tentang jenis penduduk yang tinggal dalam ruang-ruang sebegini.

“Pakaian-pakaian lama ini menyentuh tentang kawasan-kawasan perumahan yang mungkin terlepas dari pandangan sewaktu berjalannya usaha-usaha perkembangan bandar dan kota,” ujar Red Hong Yi.

Di samping itu, Balai Seni Negara turut menganjurkan bicara sembang karya dengan menampilkan Red Hong Yi sebagai panel jemputan bagi bersama-sama menelusuri lorong memori silam dan menghayati karya Once Upon A Longtang.

Orang ramai boleh mengunjungi pameran ini di ruangan lobi utama bangunan galeri Balai Seni Negara dan melayari laman sesawang www.artgallery.gov.my atau mengikuti media sosial rasminya bagi mengetahui maklumat lanjut mengenai pameran ini.


Bicara Seni 2023 Mengupas Seni Muzik Indie

Untuk mendapatkan maklumat terkini, ikuti kami melalui Telegram

Kuala Lumpur – Muzik Indie merupakan salah satu subbudaya dalam masyarakat Malaysia. Pelbagai isu boleh dikupas mengenai muzik Indie dan komunitinya. Menurut Pensyarah Kanan Akademi Pengajian Melayu, Universiti Malaya (UM), Dr. Shafa’atussara Silahudin, komuniti muzik Indie tidak mengira kaum dan kedudukan. Moto bagi komuniti Indie ialah lakukan sendiri atau do it yourself.

Tambah Dr. Shafa’atussara lagi, komuniti muzik Indie yang berpegang pada moto ini memperlihatkan kreativiti kerja mereka yang perlu diberikan perhatian. Selain itu, mereka sentiasa optimis dan mencari peluang untuk sentiasa melangkah ke hadapan bersama dengan muzik mereka.

“Kejayaan yang diraih oleh kumpulan muzik Indie seperti Sekumpulan Orang Gila atau lebih dikenali sebagai SOG yang berjaya memenangi Anugerah Juara Lagu ke-36 pada tahun 2021 menerusi lagu Pelukan Angkasa yang menampilkan Shila Amzah, telah memberi inspirasi kepada anak-anak muda untuk terus maju ke hadapan meskipun terdapat pelbagai cabaran yang perlu dihadapi,” ujar Dr. Shafa’atussara.

Muzik indie atau independence (bebas) pada asalnya merupakan muzik bawah tanah (underground). Walau bagaimanapun, kini Indie berada dalam aliran muzik arus perdana dalam Malaysia. Muzik Indie Malaysia bukan sahaja diminati dalam kalangan warga Malaysia, bahkan meliputi seluruh dunia. Dengan penggunaan teknologi seperti YouTube dan Sportify, muzik Indie Malaysia dapat didengar oleh peminat-peminat seluruh dunia.

Konsep Bicara Seni 2023 anjuran Jabatan Sosio-Budaya dan Kesenian Melayu, Akademi Pengajian Melayu, UM ialah bebas berkarya. Sebagai pengerusinya, Dr. Shafa’atussara telah memilih dan mengetengahkan muzik Indie. Acara yang diadakan bersempena dengan Festival Ruang Seni pada 12 hingga 13 Januari 2023 lalu di Akademi Pengajian Melayu, UM membincangkan tajuk Muzik Indie: Komuniti Kreatif, Cabaran dan Masa Depan.

Berlangsung di Dewan Semarak, Akademi Pengajian Melayu, UM pada 12 Januari 2023 lalu, Bicara Seni 2023 menampilkan dua panel merangkumi pengurus artis dan acara serta penganjur industri konsert terkenal, iaitu Jennifer Thompson serta komposer, penulis lirik dan penyanyi kumpulan SOG, Raja Nazrin Shah Raja Azaham. Manakala Dr. Shafa’atussara yang merupakan Biduan Syair ASEAN bertindak sebagai pemudah cara.

Mengulas mengenai tanggapan negatif masyarakat tentang muzik Indie termasuklah peminat muzik sejak sekian lama, Raja Nazrin Shah menegaskan bahawa anak muda yang terlibat dengan muzik Indie merupakan golongan yang terpelajar. Justeru, mereka tahu dan sedar apakah sebab mereka memilih dan meminati muzik Indie.

Berbicara tentang cara-cara mengatasi tanggapan negatif, Raja Nazrin Shah menyatakan bahawa kesabaran merupakan elemen yang sangat penting di samping terus berusaha memenangi hati masyarakat. Namun begitu, beliau berasa bertuah kerana keluarganya merestui beliau menceburi bidang muzik Indie. Dalam hal ini, Raja Nazrin Shah menyatakan kekaguman beliau terhadap kecekalan para pemuzik Indie yang keseorangan atau tidak mendapat sokongan keluarga.

“Dalam soal Do It Yourself, para pemuzik Indie sememangnya melakukan semua perkara secara bersendirian dan menggunakan apa-apa sahaja kemudahan peralatan yang ada. Sebagai contoh, bilik tidur boleh dijadikan sebagai studio rakaman. Bagi mendapatkan penyokong atau peminat pada peringkat awal, pemuzik Indie boleh mendapatkan sokongan daripada ahli keluarga, saudara-mara, rakan-rakan serta menerusi promosi dalam platform media sosial,” jelas Raja Nazrin Shah yang mencipta karya Pelukan Angkasa.

Jeniffer pula menyatakan bahawa tiada masalah jika para pemuzik Indie menghasilkan lagu dan karya dalam bahasa Inggeris. Walau bagaimanapun, untuk mendapat sambutan yang baik dan menggalakkan dalam pasaran di Malaysia, mereka perlu menghasilkan lagu yang unik dalam bahasa Melayu.


Membentuk Seni Persembahan sebagai Kerjaya Anak Muda

Tanjong Malim – Perjalanan anak muda dalam arena seni persembahan perlu bersaing bagi menonjolkan bakat mereka supaya dapat bertahan dalam industri seni. Penulis mendapat peluang menemu bual Faizal Ruhaijat yang dapat memberi inspirasi kepada anak muda dalam bidang seni persembahan terutamanya kepada pelajar Universiti Pendidikan Sultan Idris (UPSI).

Faizal Ruhaijat merupakan mahasiswa dalam bidang seni persembahan teater yang mempunyai semangat luar biasa terhadap kerjaya seni. Pada 14 Januari 2023, Faizal bersama-sama produksi Thespian Resources dan produksi Pleiades telah menjayakan Tayangan Perdana Kasam (Sesi Ramah Mesra) selepas berjaya merangkul Juara Anugerah Kesan Khas Terbaik dan Juara Sinematografi Terbaik dalam Festival Filem Pelajar Malaysia ke-13 yang diadakan di UPSI.

Faizal Ruhaijat turut berkongsi kisah mereka yang menggunakan bajet yang kecil sekitar RM900 ketika melakukan rakaman bertempat di Johor. Walaupun menghadapi pelbagai cabaran ketika melakukan rakaman, namun pengalaman berharga tersebut pasti akan dikenang sampai bila-bila.

Matlamat filem Kasam ingin membawa mesej kepada pihak Jabatan Kemajuan Orang Asli (JAKOA) supaya memberi perhatian dalam aspek mental dan rohani kepada suku kaum orang Asli di Malaysia. Faizal Ruhaijat dan ahli produksi sangat berpuas hati dengan kejayaan mereka menggondol dua anugerah dan tempat kelima terbaik dalam lima kategori anugerah yang lain.

Kejayaan Faizal Ruhaijat sebelum ini yang berjaya merangkul Juara Taikun Muda anjuran TV Al-Hijrah bagi program keusahawanan turut membawa personaliti menarik kerana minat dalam seni persembahan tidak menghalang beliau untuk terlibat dalam keusahawanan sebagai nilai tambah membina kerjaya pada masa akan datang. Semoga inspirasi anak muda ini menjadi pemangkin kepada para mahasiswa seni persembahan agar aktif melibatkan diri dalam program anjuran universiti dan di luar universiti.


Ponggal: Lambang Kekayaan Budaya Masyarakat India

Ponggal merupakan suatu perayaan purba masyarakat India yang disambut sejak zaman Sangam (tempoh sejarah purba Tamil Nadu, Kerala dan bahagian Sri Lanka yang pada masa itu dikenali sebagai Tamilagam yang merangkumi abad ke-6 Sebelum Masihi hingga abad ke-3 Masihi). Menurut pandangan beberapa ahli sejarah, Ponggal disambut sebagai “Thai Neeraadal” semasa zaman Sangam dan terdapat beberapa kepercayaan di sebalik perayaan Ponggal yang mendapat nama julukan sebagai “Thai Neeradal”.

Pada zaman Sangam, iaitu sewaktu bulan Thai, beberapa amalan berdoa yang khusus akan dilakukan oleh masyarakat India. Antaranya termasuklah anak dara mendoakan supaya mendapat suami yang soleh serta isteri mendoakan agar suami mereka dikurniakan umur yang panjang dan kehidupan yang baik. Berdasarkan doa-doa tersebut, mereka akan bangun pada awal pagi, mandi dan berpuasa. Oleh sebab itu, Ponggal dipanggil atau digelar sebagai “Thai Neeradal“. Secara keseluruhannya, istilah “Thai” menggambarkan bulan kesepuluh dalam kalendar Tamil, manakala istilah “Neeradal” pula bermaksud mandi.

Bulan Margazhi pula merujuk kepada bulan kesembilan dalam kalendar Tamil dan bulan Thai merupakan musim sejuk berdasarkan kalendar Tamil. Menurut kepercayaan masyarakat India pada zaman dahulu, mandi dalam air sejuk yang membeku dalam bulan Margazhi dan bulan Thai adalah suatu pengalaman yang indah dan dipercayai bahawa dengan berbuat demikian, mereka akan berasa seolah-olah sedang melakukan amal taubat selaras dengan alam.

Di samping itu, satu daripada kepercayaan dalam masyarakat India juga ialah seseorang yang mengamalkan “Thai Neeradal“ yang juga dikenali sebagai Paavai Nonbu (bermaksud puasa orang perempuan) akan mendapat jodoh suami yang ideal menepati ciri-ciri yang diidam-idamkan.

Selain itu, sejarah kemunculan istilah “Thai Neeradal” turut berkait rapat dengan banyak cerita dalam kesusasteraan Sangha. Antaranya termasuklah kisah tentang wanita-wanita muda yang membuat patung berupa wanita yang cantik di atas pasir dan bermain dengan kalungan bunga pada patung tersebut. Mereka bermain di tempat-tempat berpasir dan di tebing sungai serta turut memandikan patung tersebut semasa mereka sedang mandi.

Ponggal merupakan suatu perayaan masyarakat India yang melambangkan tanda kesyukuran kepada Dewa Matahari (Suryabhagawan) yang memberkati sepanjang proses pertanian padi. Perayaan Ponggal disambut oleh semua masyarakat India di seluruh dunia pada awal bulan Thai dan kebiasaannya jatuh pada tanggal 14 Januari setiap tahun. Pada asasnya, Ponggal merupakan perayaan menuai dan satu-satunya perayaan yang mengikuti kalendar Suria. Secara tradisinya, masyarakat India mengikuti kalendar Suria sebagai kalendar utama mereka.

Sehubungan dengan itu, perayaan Ponggal menandakan pergerakan matahari ke arah utara untuk tempoh enam bulan sebelum memasuki fasa zodiak Capricorn (Magaram). Keadaan tersebut dipercayai mendatangkan tuah kepada manusia berbanding dengan pergerakan matahari ke arah selatan. Perayaan Ponggal di India disambut di Tamil Nadu, Karnataka, Kerala, Andhra Pradesh dan Telangana, manakala negara lain yang turut meraikan perayaan Ponggal termasuklah Sri Lanka, Singapura, Amerika Syarikat, Malaysia dan sebagainya.

Ponggal dalam bahasa Melayu bererti melimpah-ruah yang merujuk kepada susu lembu yang melimpah apabila dipanaskan dalam periuk belanga tanah liat yang melambangkan kekayaan yang melimpah ruah. Perayaan Ponggal yang dijulang sebagai hari petani disambut selama empat hari bermula dengan sambutan Bhogi dan diikuti oleh Thai Ponggal, Maatu Ponggal dan seterusnya Kaanum Ponggal.

Perayaan Bhogi disambut pada hari terakhir bulan Margazhi, iaitu hari pertama perayaan Ponggal. Secara turun-temurun, perayaan Bhogi disambut pada awal pagi sebelum matahari terbit. Perayaan Bhogi merupakan adat dan tradisi mengeluarkan yang lama dan mendatangkan yang baharu seperti amalan membuang atau membakar barang-barang lama yang tidak berguna semasa sambutan Bhogi. Selain itu, perayaan Bhogi juga bertujuan untuk membuang niat yang negatif dan jahat dalam fikiran dan hati manusia.

Thai Ponggal disambut pada hari pertama bulan Thai. Ucapan “Thai Pirandhal Vazhi Pirakkum“ yang bererti “permulaan Thai membuka peluang baharu“ sering diucapkan dan berkait rapat dengan perayaan hari Thai Ponggal. Bagi meraikan hari pertama perayaan ini, masyarakat India membeli periuk belanga tanah liat yang baharu dan mengikat kunyit segar pada periuk tersebut di samping menghiaskan halaman rumah dengan Kolam yang berwarna-warni.

Rentetan itu, masyarakat India dan keluarga dengan berpakaian serba baharu akan meletakkan dapur kayu api baharu di halaman rumah dan beras baharu dimasukkan ke dalam periuk tersebut untuk menghasilkan makanan yang bernama “Ponggal”. Apabila susu mendidih dan melimpah keluar, ahli keluarga akan berkumpul di sekitar periuk dan melaungkan ucapan “Ponggalo Ponggal” sebanyak tiga kali diikuti nasi dan gula dimasukkan ke dalam periuk tersebut. Ponggal yang telah siap dimasak akan dipersembahkan kepada Dewa Matahari (Surya) sebelum menjamu selera.

Selepas hari Thai Ponggal merupakan hari Maatu Ponggal yang juga dikenali sebagai Patti Ponggal atau Kanru Ponggal. Perayaan ini disambut untuk berterima kasih kepada ternakan lembu yang membantu dalam proses pertanian padi dan juga memberi susu untuk keperluan manusia. Pada hari Maatu Ponggal, kandang lembu dibersihkan, lembu dimandikan dan tanduknya diwarnakan, kalung bunga dikalungkan pada leher lembu serta lembu tersebut disembah di samping Ponggal dibuat di kandang lembu.

Maatu Ponggal mempunyai sejarah yang menakjubkan selain menjadi hari istimewa dalam bulan Thai. Berdasarkan Purana yang merupakan kesusasteraan Hindu, Dewa Shiva pernah menurunkan lembu jantannya, iaitu Basava ke bumi dan menyuruhnya menyampaikan pesanan kepada rakyat jelata supaya makan hanya sebulan sekali dan mandi minyak pada setiap hari.

Walau bagaimanapun, Basava tersilap mengisytiharkan bahawa setiap orang perlu mandi minyak hanya sebulan sekali dan makan pada setiap hari. Dewa Shiva yang menjadi murka dengan sikap cuai Basava menyumpahnya untuk hidup selama-lamanya di bumi. Basava yang menetap di bumi ditugaskan untuk membantu orang ramai menghasilkan lebih banyak makanan dan hal tersebut menjadikan lembu masih digunakan untuk pertanian hingga kini.

Hari ketiga Ponggal pula digelar sebagai Kanni Ponggal atau Kaanum Ponggal. Kanni merujuk kepada “gadis dara” dan sambutan Kanni Ponggal melambangkan kesuburan. Di beberapa bahagian luar bandar dan kampung, para petani berdoa kepada Saptha Kannimaar (tujuh dewi dara) dengan kepercayaan bahawa mereka akan memberkati tanah pertanian menjadi subur.

Rentetan kepercayaan itu, gadis-gadis dara yang belum berkahwin diberi penghormatan sebagai Saptha Kannimaar pada hari tersebut dan akan dihadiahkan pakaian dan perhiasan. Mereka akan dilayan seperti puteri pada hari Kanni Ponggal dan hal ini juga membuka peluang kepada keluarga untuk mencari bakal suami yang terbaik untuk perempuan tersebut. Manakala anak dara pula akan berdoa pada hari Kanni Ponggal agar mendapat suami yang soleh. Seiring dengan perubahan zaman, Kanni Ponggal berubah menjadi Kaanum Ponggal, iaitu kaum India melawat saudara-mara mereka dan berkongsi kasih sayang dan makanan mereka. Kini, Kanni Ponggal masih lagi disambut dan diraikan di beberapa wilayah di India.

Di India, banyak pertandingan diadakan bersempena hari perayaan Ponggal seperti pertandingan melukis Kolam, uri adithal (pertandingan seseorang ditutup matanya dan perlu memecahkan periuk belanga dengan kayu panjang), pertandingan memanjat pokok dan lain-lain lagi. Secara keseluruhannya, tujuan dan matlamat perayaan Ponggal ialah memberi rehat kepada para pesawah, ternakan dan semua rakyat supaya mereka dapat bergembira serta sebagai peluang untuk gadis dan jejaka untuk bertemu bagi mencari dan memilih pasangan hidup mereka.


Webinar YTF Meraikan Kemeriahan Sambutan Tahun Baharu Cina

Untuk mendapatkan maklumat terkini, ikuti kami melalui Telegram

Kangar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan mencemar duli merasmikan pembukaan Webinar Yayasan Tuanku Fauziah (YTF) yang bertajuk “Sharing the Joy of the Rabbit Chinese New Year 2023” yang dianjurkan oleh Universiti Tunku Abdul Rahman (UTAR) dengan kerjasama YTF menerusi platform Zoom pada pagi tadi.

“Malaysia merupakan sebuah negara yang berbilang kaum dengan terdapat kepelbagaian etnik, bahasa dan agama serta masih mengekalkan dan mempraktikkan adat dan budaya yang diwarisi daripada warisan nenek moyang masing-masing. Sehubungan dengan itu, masyarakat Malaysia terus mempamerkan pelbagai gaya hidup, kepercayaan, budaya dan sambutan yang berbeza-beza.

Tahun Baharu Cina merupakan satu perayaan yang mengetengahkan beberapa aspek keunikan budaya dan tradisi kaum Cina. Perayaan yang disambut oleh kaum Cina ini juga merupakan masa yang terbaik untuk semua ahli keluarga berkumpul bersama-sama bagi mengeratkan ikatan persaudaraan di samping bermain bunga api dan mercun, menghayati tarian Singa, menikmati buah limau Mandarin serta memberi dan menerima angpau, yakni wang dalam sampul kecil yang diberikan sebagai hadiah, sumbangan atau pemberian pada hari atau majlis tertentu, terutamanya pada hari Tahun Baru Cina,“ titah DYTM Tuanku Syed Faizuddin Putra Jamalullail.

DYTM Tuanku Syed Faizuddin Putra Jamalullail yang juga merupakan Penasihat Diraja YTF berasa amat teruja apabila menjadi sebahagian daripada Webinar YTF pada kali ini yang bertujuan untuk belajar dengan lebih mendalam tentang sambutan Tahun Baharu Cina di negeri dan negara kita. Baginda juga menjangkakan bahawa sambutan Tahun Baharu Cina pada tahun ini bakal menjadi sambutan yang terbesar dan paling meriah buat kaum Cina di Malaysia dan juga di seluruh dunia.

Dalam majlis yang sama, Presiden UTAR, Profesor Dato’ Ir. Dr. Ewe Hong Tat menyampaikan kata alu-aluan sebelum webinar yang dikendalikan oleh Ahli Pemegang Amanah YTF, Tan Sri Dato’ Sri Dr. Ng Yen Yen bermula.

Webinar “Sharing the Joy of the Rabbit Chinese New Year 2023” menampilkan barisan enam orang panel, iaitu Profesor Madya Dr. Cheah Phaik Kin, Profesor Dato’ Dr. See Ching Mey, Profesor Dr. Wu Ming Chu, Profesor Ts. Dr. Lim Yang Mooi, Cik Foo Mei Lee dan Cik Kor Eng Choon.

Majlis penutupan webinar tersebut disempurnakan oleh Raja Puan Muda Perlis, DYTM Tuanku Hajah Lailatul Shahreen Akashah Khalil yang juga merupakan Pengerusi YTF.


Nihon Matsuri: Bagaikan Berada di Jepun

Sintok – Manis mengenakan yukata sambil memegang payung sakura berwarna merah jambu, menikmati hidangan sushi dan mengasah bakat membuat origami, kirigami dan bermain kendama. Peluang mencuba permainan tradisional, melihat pameran kebudayaan, menonton tayangan filem Jepun, berjalan-jalan di gerai jualan serta menikmati aroma masakan autentik Jepun membuatkan hati berasa bagaikan berada di negara “matahari terbit”.

Itulah perasaan yang dialami oleh para pengunjung Festival Jepun atau Nihon Matsuri yang berlangsung buat pertama kalinya di Ruang Legar Perpustakaan Sultanah Bahiyah, Universiti Utara Malaysia (UUM) bermula pada 14 hingga 16 Januari 2023.

Acara kebudayaan ini merupakan kerjasama antara Japan Foundation Kuala Lumpur (JFKL), Pusat Pengajian Ekonomi, Kewangan dan Perbankan (SEFB), Muzium Pengurusan UUM, Pusat Budaya dan Seni serta Japanese Language and Cultural Club UUM yang bertujuan untuk memberikan pengalaman mengenali budaya Jepun kepada warga UUM dan masyarakat sekitar.

Pengunjung yang juga pelajar Sarjana Muda Pengurusan Acara, Mustika Misnari berkata, pesta kebudayaan seumpama ini mendapat sambutan meriah dan menarik perhatian warga kampus serta masyarakat setempat termasuklah pelajar sekolah dan institusi pendidikan tinggi di sekitar negeri Kedah.

“Nihon Matsuri memang seronok, saya dapat belajar banyak perkara tentang budaya dan cara hidup masyarakat Jepun dari aspek pemakanan, permainan, pakaian, kaligrafi, dan bahasa,” ujar Mustika Misnari yang hadir bersama-sama rakannya melawat reruai Nihon Matsuri. Matanya tertarik pada gerai pakaian tradisional Jepun, yukata yang biasanya dipakai pada musim panas.

“Pada awalnya saya menjangkakan pakaian kimono. Sekilas pandang nampak seperti kimono, namun rupa-rupanya ialah yukata. Saya sangat teruja melihat cara orang Jepun berpakaian yukata dan bertambah teruja apabila berpeluang memakainya serta kelihatan sungguh cantik dan sopan,” kongsi Mustika Misnari.

Yukata merupakan pakaian tradisional Jepun yang diperbuat daripada fabrik seperti kapas. Fabriknya yang tipis dan hanya selapis sesuai dipakai pada musim panas. Hal ini berbeza dengan kimono yang berlapis-lapis dan diserikan dengan obi berupa kain pengikat pinggang yang menjadikan penampilannya sangat menarik.

Dalam festival yang sama, Profesor Dr. Haim Hilman Abdullah selaku Naib Canselor UUM berkata, Dasar Pandang ke Timur yang telah diperkenalkan oleh kerajaan yang bertujuan untuk meningkatkan prestasi dan etika kerja di Malaysia masih relevan hingga hari ini. Bahkan, dasar tersebut harus kekal sebagai asas kepada strategi dan usaha memacu negara ke hadapan.

“Tahun 2022 menandakan genap 40 tahun Dasar Pandang ke Timur sejak diperkenalkan pada tahun 1982. Banyak pencapaian dalam bidang ekonomi dan sosial telah berjaya dicapai menerusi pelbagai kerjasama yang diwujudkan antara Malaysia dan Jepun.

Di samping itu, menerusi Dasar Pandang ke Timur juga telah membuka jalan dan peluang kolaborasi antara Malaysia dengan Jepun yang meliputi pelbagai bidang termasuklah bidang pendidikan. Kesannya, kita berjaya menghantar pelajar, ahli akademik dan pegawai kerajaan ke Jepun untuk menimba ilmu dan pengalaman yang boleh dibawa pulang untuk diterapkan di Malaysia,” ucap Profesor Dr. Haim Hilman Abdullah sewaktu menyempurnakan perasmian Nihon Matsuri.

Tambah beliau lagi, Nihon Matsuri menjadi permulaan kepada kerjasama berterusan yang akan meningkatkan hubungan baik antara Jepun dan UUM pada masa hadapan selain menyatakan komitmen UUM untuk mengembangkan lagi hubungan kerjasama ini.

Manakala menurut Konsul–General Jepun di Pulau Pinang, Kawaguchi Yoshiyasu, program seperti ini mampu memberi pendedahan kepada warga UUM tentang penerapan budaya dan nilai positif serta etika masyarakat Jepun yang menjadi tunjang kepada Dasar Pandang ke Timur.

Beliau berasa bangga dan berbesar hati kerana Nihon Matsuri mendapat sambutan yang menggalakkan dan berjaya menarik minat para pengunjung sebagai satu daripada usaha untuk merapatkan lagi hubungan antara Jepun dan Malaysia.

“Nihon Matsuri mempromosikan budaya Jepun dalam kalangan warga kampus UUM dan rakyat Malaysia selain menggalakkan lagi pertukaran budaya antara Jepun dan Malaysia. Saya berharap agar Nihon Matsuri bukan sekadar sambutan merayakan kejayaan lalu dalam Dasar Pandang ke Timur, bahkan menjadi asas baharu bagi memahami dan menjadi nilai tambah kepada kerjasama antara dua negara pada masa hadapan,” ujar Kawaguchi Yoshiyasu.


Tahun Baharu Cina 2023 Mengeratkan Perpaduan Rakyat Malaysia

Untuk mendapatkan maklumat terkini, ikuti kami melalui Telegram

Kangar – Raja Puan Muda Perlis, Duli Yang Teramat Mulia (DYTM) Tuanku Hajah Lailatul Shahreen Akashah Khalil berkenan mencemar duli menyempurnakan penutupan Webinar Yayasan Tuanku Fauziah (YTF) yang bertajuk “Sharing the Joy of the Rabbit Chinese New Year 2023” yang dianjurkan oleh Universiti Tunku Abdul Rahman (UTAR) dengan kerjasama YTF menerusi platform Zoom pada petang semalam.

“Sambutan Tahun Baharu Cina merupakan sambutan yang amat penting bagi komuniti berbangsa Cina di Malaysia. Di samping itu, sambutan ini menjadi sebuah platform untuk saudara-mara dan sahabat handai untuk berkumpul bersama-sama dan saling mendoakan kesejahteraan masing-masing untuk tahun-tahun yang mendatang.

Tambahan pula, matlamat sambutan Tahun Baharu Cina juga adalah untuk melupakan perkara-perkara yang sudah berlalu serta untuk mengalu-alukan perkara-perkara yang baik, positif dan baharu.

Bagi masyarakat Cina, Tahun Baharu Cina juga merupakan tempoh masa untuk memperingati nenek moyang mereka serta saling mendoakan kesejahteraan hidup dan dimurahkan rezeki masing-masing,” titah DYTM Tuanku Hajah Lailatul Shahreen Akashah Khalil.

DYTM Tuanku Hajah Lailatul Shahreen Akashah Khalil yang juga merupakan Pengerusi YTF turut bertitah bahawa webinar “Sharing the Joy of the Rabbit Chinese New Year 2023” ini berjaya memainkan peranan sebagai sebuah platform yang terbaik untuk mengukuhkan dan mengeratkan hubungan masyarakat yang berbilang bangsa, agama dan budaya di negara ini.

Webinar “Sharing the Joy of the Rabbit Chinese New Year 2023” menampilkan barisan enam orang panel, iaitu Profesor Madya Dr. Cheah Phaik Kin, Profesor Dato’ Dr. See Ching Mey, Profesor Dr. Wu Ming Chu, Profesor Ts. Dr. Lim Yang Mooi, Cik Foo Mei Lee dan Cik Kor Eng Choon. Manakala Ahli Pemegang Amanah Yayasan Tuanku Fauziah, Tan Sri Dato’ Sri Prof Dr. Ng Yen Yen bertindak selaku moderator webinar dan Presiden UTAR, Profesor Dato’ Ir. Dr. Ewe Hong Tat menyampaikan kata alu-aluan sebelum webinar bermula.

Majlis perasmian pembukaan webinar tersebut disempurnakan oleh DYTM Tuanku Syed Faizuddin Putra Jamalullail yang juga merupakan Penasihat Diraja YTF pada awal pagi semalam.

Di samping itu, rakyat Perlis dijemput secara beramai-ramai untuk menghadiri Karnival Pekan Lama Arau sempena perayaan Tahun Baharu Cina yang diadakan selama tiga hari bermula pada 18 hingga 20 Januari 2023 pukul 7 hingga 11 malam.

Program yang dilaksanakan dalam kawasan Projek Diraja Transformasi Komuniti Pekan Lama Kota Raja Arau itu dianjurkan oleh Dewan Perniagaan dan Perindustrian Cina Perlis dengan kerjasama Yayasan Tuanku Syed Putra (YTSP) Perlis dan Majlis Agama Islam dan Adat Istiadat Melayu Perlis (MAIPs).